text:
Jens Hákun Leo
03.01.2017 - 11:10
Tíðindi > Samfelag & Politikkur > Kommunalpolitikkur
Tað var í dag, at nýggja samgongan í Tórshavnar Býráð við Fólkaflokkinum, Tjóðveldi og Framsókn legði fram samgonguskjalið, ið hon skal arbeiða eftir hesi komandi fýra árini.
Hetta gjørdi hon í býráðshúsinum í Havn.
Tað, sum hendan nýggja býráðssamgongan í Tórshavnar kommunu við Anniku Olsen á odda fer at leggja seg eftir at raðfesta er fyrst og fremst eldraøkið, og fer hon hareftir at virka fyri einum fjølbroyttum og alternativum bústaðarmynstri. Í triðja lagi fer hon, eftir ætlan, at leggja nógva orku í at fáa skúlan á Fløtum gjørdan.
Um politikkin á eldraøkinum hesi komandi fýra árini, sigur AEF-samongan í Tórshavnar Býráð millum annað á soljóðandi hátt í samgonguskjalinum:
- Vit skulu veita góða og tíðarhóskandi tænastu við høgari dygd og trygd, sum sampakkar við tað, ið okkara eldru ynskja.
- Fyri at gera eldraøkið viðkomandi fyri okkum øll sum borgarar og fyri at vekja áhuga og ábyrgdarkenslu, skal dentur leggjast á endurskoðan og nýhugsan í tøttum samstarvi við Eldraráðið, nærumhvørvið, avvarðandi, brúkarar, starvsfólk og fakfólk.
- Samgongan fer at veita Heilsu- og umsorgartænastuni bestu umstøður at samskipa og skapa dygdargóðar og haldførar tænastur, ið kunnu røkka ár fram í tíðina.
- Vit skulu dagføra ellisheim, bústovnar og sambýli og fáa til vega tørvandi búpláss og fáa eina betri heimatænastu. Vit fara at arbeiða miðvíst við at fáa til vega hóskandi vælferðartøkni innan eldraøkið.
- Neyðugt er at útvega fleiri umlættingarpláss til sjúklingar, ið eru liðugt viðgjørdir á sjúkrahúsi, eins og til at lætta um hjá avvarðandi at røktarkrevjandi eldri, ið búgva heima.
- Okkara eldru borgarar hava tørv á ymiskum bústaðarloysnum. Valmøguleikin eigur ikki at vera millum eini stór sethús ella eitt pláss á røktarheimi. Tí er eisini neyðugt beinanvegin at kanna tørvin á íbúðum, vardum bústøðum, umlættingarplássum og røktarheimsplássum.
Nýggja samgongan í Tórshavnar Býráð fer í aðrar mátar at leggja dent á opinleika og gjøgnumskygni, millum annað viðvíkjandi tí, at skráirnar til býráðsfundir, eftir ætlan, nú skulu vera tøkar nakrar dagar áðrenn, býráðsfundur stendur til at vera á skránni.


c: text/html

text:
Jens Hákun Leo
21.04.2017 - 07:55
Tíðindi > Uttanlands - Yvirgangur
Í gjárkvøldið varð, so sum vit eisini skrivaðu í gjárkvøldið, ein løgreglumaður skotin til deyðis á Champs Élysées í miðbýnum í París, tá ið ein bilur kom koyrandi framvið, og ein maður steig út úr honum og byrjaði at skjóta. Harumframt varð eisini ein annar løgreglumaður særdur í hesum viðfangi.
Hendan hendingin skakaði, sum vera man, tey, sum vóru stødd í økinum:
- Eg sá tríggjar persónar koma koyrandi í einum Audi. Teir byrjaðu at skjóta ímóti løgregluni og drupu ein av politistunum, sigur Alex Fofana, sum var staddur beint við, tá ið hendingin fór fram.
Løgreglan svaraði aftur og drap tann, sum verður hildin at vera gerningsmaðurin, skriva útlendskir miðlar í hesum sambandi.
Almikil ruðuleiki og ræðsla valdaði í kjalarvørrinum av skjótingini.
- Eg kom gangandi eftir Champs Élysées, á hinari síðuni á gøtuni, tá ið eg hoyrdi tað fyrsta skotið, sum Amine, sum eisini var eitt av vitnunum til hendingina.
Hon sigur víðari, at...
- Instinktivt vendi eg mær ímóti ljóðinum og hoyrdi so hini skotini. Eg sá mannin fella til jarðar. Hareftir sá eg løgregluna tryggja økið. Har vóru fólk, sum runnu runt allastaðni. Har valdaði ruðuleiki og ræðsla.
Francois Hollande, franski forsetin, segði í aðrar mátar á einum tíðindafundi í gjárkvøldið eftir skjótingina, at umstøðurnar týða uppá, at talan er um eina yvirgangsgerð.
- Vit líta á løgregluna og vísa okkara solidaritet. Eg eri djúpt óeydnusamur í kvøld og vísi djúpastu samkenslu við familjuni hjá løgreglumanninum, segði Hollande hesum viðvíkjandi á tíðindafundinum í gjárkvøldið.

robotstxt: allowed

filter: keep


text:
Profetiini eru álítandi
14. juni 2012
Vit vitjaðu Nebbi Yunus í Irak. Vit hugdu út gjøgnum eitt lítið rimavindeyga...
Profetiini eru álítandi
Vit vitjaðu Nebbi Yunus í Irak. Vit hugdu út gjøgnum eitt lítið rimavindeyga, sum var sum ein ramma um Kuyunjik-heyggjarnar har langt burturi. Bíbilska profetiið gekk út beint fyri eygunum á okkum. Her var ein veruleiki, sum eingin vantrúgvandi kundi siga ímóti. Heyggjarnir við tað gamla Nineve standa í dag sum ein tigandi, men sannførandi vitnisburður um, at Bíbliunnar profetiir eru álítandi.
Tá ið valdið hjá Nineve var í hæddini, spáddi Sefanja profetur um lagnu Nineves: "Hann rættir út hondina móti norðuri og ger enda á Assur, leggur Nineve í oyði, ger tað turt sum oyðimørk." Sef. 2,13 V.D.
Vit sóu, at Nineve, sum einaferð var ein glæsiligur býur, nú var vorðin "turt sum oyðimørk". Tá ið valdið hjá Nineve var í hæddini, segði Nahum profetur: "Við glopraregni fer hann at gera fullkomiliga enda á staðnum." (Nahum 1,8 ensk ums.) Profeturin slapp kanska at síggja ein feril av tí oyðimørk, sum Nineve er í dag, tá ið hann rópti: "Oyðing, oyði og aloyðing." Nah. 2,11.
Hvussu kundu Sefanja og Nahum vita, at hin stóri býurin Nineve fór at verða fullkomiliga lagdur í oyði? Á døgum profetanna tóktist tað líka ógjørligt, at Nineve skuldi verða lagdur í oyði, sum at onkur í dag segði, at New York rapaði niður í sandasor. Men Nineve fall!
Hvussu kundu Sefanja og Nahum vita, at býurin fór at falla, fleiri hundrað ár áðrenn tað hendi? Gud opinberaði tað fyri teimum. Hann sær inn í framtíðina og kann siga frammanundan, hvat ið fer at henda: "Minnist til tess, ið langt frammanundan var boðað, tí at eg eri Gud og eingin annar, ein Gud, ið ikki finnur javnlíka sín. Eg boðaði frá upphavi endan, kunngjørdi frammanundan tað, sum ikki var hent og segði: "Ráðagerð mín stendur føst, og alt, sum mær hóvar, eg fremji." Jes. 46,9-10.
Eg hevði í fleiri ár hoyrt og lisið um Týrus, sum einaferð var ein glæsiligur býur við eystara enda á Miðalhavinum, har sum Libanon er nú. Eg hevði ikki væntað, at eg fór at kunna vitja henda partin av heiminum; men nú var eg so her - men hvar var Týrus? Tað gjørdi meg ikki bilsnan at síggja naknar klettar og nótir, sum vóru spjaddar út at torna. Eg hevði lisið profetiini í Bíbliuni um lagnuna hjá hesum ónda býi. Eg sá tað, sum eg væntaði, júst sum Skriftin hevði sagt frammanundan.
Fleiri hundrað ár áðrenn Kristus kom til jarðar - meðan eitt blómandi og yðjandi handilslív enn var í Týrus - skrivaði Ezekiel profetur á eina bókarullu, at hesin ógudiligi býurin fór at verða lagdur í oyði, og at sjálvt dustið av húsaleivdunum og toftunum fór at verða skravað burtur, so at býurin fór at líkjast toppinum á einum kletti, einum staði, har tey breiða nótir sínar út. "Eg skal gera teg til naknan klett; tú skalt verða turkistaður fyri nótir; ongantíð skalt tú verða bygd uppaftur; tí at eg, Harrin, havi talað, sigur Harrin, drottin." Ez. 26,14.
Nebukadnezar við heri sínum var hin fyrsti, sum sorlaði Týrus. Alexander hin Stóri fullfíggjaði oyðingina, og nú var Týrus sum ein nakin klettur. Hermenn hansara brúktu múrarnar, tornini og timbrið frá teimum oyðiløgdu húsunum og borgunum í gamla Týrus og bygdu eina byrging út til hin nýggja býin, sum lá á einari oyggj. Teir skuldu brúka so nógv tilfar, og tí skravaðu teir dustið burtur av teimum gomlu toftunum og blakaðu tað í havið. Tað staðið, har hin gamli býurin lá, er enn sum ein nakin klettur, og fiskimenninir spreiða nótir sínar út her. Hetta er eitt einastandandi dømi uppá hvussu neyvt, ið Bíbliunnar profetiir ganga út.
Vit verða hótt av hungursneyð
Ein dagin stóð at lesa í einum blaði: "Amerikanskir vísmenn spáa, at hungursneyð fer at verða um allan heimin." Og víðari stóð at lesa í greinini: "Hetta fer at verða ringasta vanlukkan í søguni. Hetta fer at raka fleiri hundrað milliónir, ja, milliardir av menniskjum. Tað slepst ikki undan, at Asia, Afrika og Suðaramerika fer at verða rakt av eini slíkari hungursvanlukku í 1970-árunum og seinni."
Hann, sum hevði skrivað hesa grein, greiddi síðani frá, at fólkavøksturin í heiminum við tíðini fór at vaksa nógv meir enn matvøruframleiðslan.
Eg havi vitjað hungursrakt øki í Eysturlondum. Tað er nakað, sum tú ongantíð gloymir. Menn, konur og smábørn doyggja spakuliga, tí tey hava ongan mat.
Guds orð talar um eina ræðuliga hungursneyð í framtíðini: "Sí, dagar munnu koma, sigur Harrin, drottin, tá ið eg sendi hungur í landið, ikki hungur eftir breyði ella tosta eftir vatni, men eftir at hoyra orð Harrans. Tá skulu tey reika um frá havi at havi, koma úr norðuri og halda eystureftir til tess at leita eftir orði Harrans, men skulu ikki finna tað."Ámos 8,11-12.
Her greiðir profeturin frá einari hungursneyð - ikki hungur eftir breyði, "men eftir at hoyra orð Harrans". Hann talar um eina tíð, har menn og konur skulu reika um "frá havi at havi, úr norðuri og eystureftir at leita eftir orði Harrans", men tey skulu ikki finna tað.
"Tá munnu teir kalla á meg, men eg svari teimum ikki, teir munnu leita eftir mær, men finna meg ikki. Tí at teir hataðu kunnskap og ansaðu ikki ótta fyri Gudi, skoyttu ikki ráðum mínum og vanvirdu alla leiðbeining mína; tá skulu teir njóta ávøkstin av atferð síni og av sínum egnu svikræðum mettast." Orðt. 1,28-31.
Tað er ræðuligt at síggja menn og konur, sum mangla dagligt breyð. Men tað er líka so syrgiligt, at menniskju sum hava havt høvi at lesa Guds orð, men ikki hava brúkt møguleikan, svølta, tí tey ikki hava Lívsins Breyð.
Tað er ikki so løgið, at Jesaja profetur heitir inniliga á menniskju: "Leitið til Harrans, meðan hann er at finna, kallið á hann ta stund, hann er nær." Jes. 55,6.
Latið okkum íðin granska Guds orð nú, meðan vit hava tað, so at vit ikki skulu angra tað, tá ið hungursneyðin kemur.
R. Pierson
Effie Campbell umsetti.


text:
Landsgrannskoðarin: Reglur um kunningartrygd ikki hildnar
Dan Klein --- 17.01.2012 - 14:56
1. februar 2005 setti landsstýrismaðurin í vinnumálum í gildi rundskriv um KT-trygd. Sambært rundskrivinum hava stovnsleiðslurnar ábyrgdina av, at KT-trygdin, fyri 1. februar 2006, byggir á ISO 17799 standardin, at arbeiðið við KT-trygd skal verða skipað sambært BS 7799-2 standardinum, og at teir partar av ISO 17799 trygdarstandardinum, sum stovnarnir sambært ítøkiligari váðameting skulu lúka, eru settir í verk.
Rundskrivið varð sett úr gildi 1. juli 2007, tá ið dagført rundskriv, um at seta í verk KTtrygd, kom í gildi. Tíðarfreistin varð longd frá 1. februar 2006 til 1. apríl 2010.
Stovnsleiðslurnar hava ábyrgdina av, at KT-trygdin, fyri 1. apríl 2010, byggir á ISE/ISO
17799 og ISE/ISO 27001 standardin. Rundskrivið mælir til at nýta DS 484 til at seta í verk ISO 17799 standardin.
Í frágreiðing til løgtingsgrannskoðararnar í november 2007 “um stjórnan av KT og KTtrygd” greiddi Landsgrannskoðanin frá støðuni, sum hon var tá.
Í sambandi við eftirlit á stovnum seinasta árið, hevur Landsgrannskoðanin m.a. spurt um stovnarnir hava gjørt váðameting viðvíkjandi upplýsingum og KT-nýtslu, og um leiðslurnar hava orðað trygdarpolitikk. Sum tað framgongur aðrastaðni í frágreiðingini, eru ikki nógvir stovnar, sum hava orðað KT-politikk ella KT-trygdarpolitikk, ella hava gjørt nakra váðameting.
Verkseting av KT-trygd, eftir teimum standardum sum rundskrivið ásetur, krevur í fyrsta lagi, at stovnurin ger váðameting.
Eftirsum eftirlitini hjá Landsgrannskoðanini á stovnum vísa, at bert fáir stovnar hava gjørt váðameting viðvíkjandi upplýsingum og KT-nýtslu, er niðurstøðan, at reglurnar um kunningartrygd verða ikki hildnar.


text:
Jesperhus og Skallerup Seaside Resort
14 daga ferð við Norrönu íroknad gisting í tveimum frítíðardeplum í Danmark.
Vit hava sett saman hendan serliga pakkan við gisting til familjur, sum er á tveimum ymiskum frítíðardeplum.
Tit gista 4 nætur í Jesperhus og 7 nætur í Skallerup Seaside Resort. Báðir deplarnir hava nógvar hentleikar bæði til børn og vaksin.
4 nætur í Jesperhus
Í Jesperhus leggja tey stóran dent á barnafamiljur, har børnini sanniliga fáa upplivilsir fyri lívið. Tit búgva 4 dagar í spælsmáttunum hjá Hugo, sum er sum at sova í einum spæliplássi.
7 nætur í Skallerup Seaside Resort
Síðani gista tit 7 nætur í Skallerup. Í Skallerup er Romelus, baðilandi, bóndagarður, ríðisentur, bowling, matstova, matvøruhandil, ørgrynna av ymsum aktivitetum o.m.a. Tað sum ger depilin áhugaverdan til tað, sum hann er, er tað einastandandi umráðið – tað er eydnast at sameina ein nýmótans depil við náttúruna. Tað sermerkta við deplinum er tann avslappaði dámurin við hentleikum so sum sauna, spa, dampbað. Harafturímóti ber tað eisini sera væl til at vera fysiskt aktivur ella at gera kreativar uppgávur.


text:
HEITIÐ Á ÓLAVSØKUFRAMSÝNINGINI 2018 ER: -MÁL-
Samkiparin av Ólavsøkuframsýningini í Listasavni Føroya í ár, Jón Sonni Jensen, sigur soleiðis um framsýningina: Heitið tekur støði í orðastovninum ‘mál’. Hendan stavsamansetingin finst í eini ørgrynnu av føroyskum orðum.
Hesi nema við okkara: Mál, søgu, siðvenju, politikk, list, ítrótt, mat, sosial og menniskjaslig viðurskiftir.
Hesi evnir eru serliga nógv á breddanum um Ólavsøkumundið, og tí er hetta heitið kosið til Ólavsøkuframsýningina 2018.
Gjørdur er ein listi við uml. 240 orðum við orðastovninum ‘mál’, og er hann at finna í skrivinum á facebook síðuni "Ólavsøkuframsýningin 2018".
Sum nakað heldur øðrvísi, so er heitið í ár ein áheitan til tey vitjandi á framsýningini, og ikki til listafólkini, sum vanligt er.
Tó er frítt hjá listafólkunum at leita sær íblástur í áðurnevnda orðalista.
Av tí at heitið vendir sær til hyggjaran, er ætlanin í ár at gera meira við upplýsingum til tey vitjandi í mun til undanfarin ár. Umframt at okkurt samvirkið (interaktivt) eisini gerst partur av upplivingini.
‘Eg sakni ofta eina sakliga og fakliga kjakmentan í Føroyum, bæði innan list og í tí almenna rúminum sum heild. Vit eru ofta ov friðarlig ella ósaklig. Tí vil eg í ár gera eina framsýning sum eggjar til kjak, samrøðu og sjónligar fríar meiningar. Eitt tiltak, ið loyvir meiningunum fram at’.
Til ber nú at senda uppkot til Ólavsøkuframsýningina 2018. Tað er frítt hjá øllum at senda verk inn, og valt verður síðani úr teimum innsendu uppskotunum. Samskiparin, leitar eftir uppskotum innan allar listagreinar: myndlist, installatiónslist, videolist, ljóðlist, framførslulist osfr.
Tey, ið eru áhugaði at senda inn uppskot, finna allar neyðugar upplýsingar í skrivinum, sum ber til at taka niður via leinkjuna her.


text:
31. januar 2018
Winston Churchill, Charlie Chaplin, Indiana Jones og Janus Djurhuus. Allir mætir menn, ið vanir vóru at bera hatt. Nú gera børnini á Argjahamri teimum kynstrið eftir. Fyrireikingarnar til fastalávint eru væl ávegis. Seinastu dagarnar hava vit havt eina hattaverksmiðju, har børnini hava gjørt alskyns hattar. Kovboy hattar, bowlarir, avlangir hattar, ið líkjast teimum, sum gívrar og prinsessur í ævintýrum ganga í. Við pappíri, klistri og glitri ber alt til. Bert barnsis hugflog setur mørk.
Nú stundar til fastalávint. Tá vera ivaleyst mangar grýlur við hattum at síggja. Kanska onkur av teimum fyrr nevndu fínu harrunum fer at mala runt millum húsini á Argjum.


text:
Jan Müller
28.01.2018 - 12:38
Tíðindi/Analysa.
Fyri føroyingar og oljuleiting við Føroyar eru tað altíð kærkomin tíðindi, tá ovastu stjórar í einum av heimsins størstu oljufeløgum, BP, lata við seg koma og umrøða økið eystan fyri føroyska markið sum ein av framtíðar gimsteinunum hjá felagnum. Hóast felagið longu hevur brúkt hundraðtals milliardir kr. til leiting og útbyggingar í hesum fyrr so fjarskotna og veðurbarda djúpsvatnsøkinum í Atlantshavi, so sær felagið framvegis stórar og nýggjar møguleikar at menna oljuvinnuna uppaftur meira í júst hesum økinum.
Á heimasíðuni hjá hesum eina av heimsins oljurisum verður stjórin fyri fleiri av størstu verkætlanunum hjá BP kring heimin, David O`Connor, endurgivin fyri at siga, at økið millum Hetland og Føroyar er eitt tað týdningarmesta, tá tað um framtíðar oljuframleiðslu ræður.
Í fjør var nútímansgerð og útbygging av Schiehallion oljufeltinum (nú Quad 204) framd við eitt nú heimsins mest framkomna framleiðslu- og goymsluskipi, Glen Lyon. Nú verður so seinasta hond løgd á enn eina stóra útbygging á Atlantsmótinum, nevniliga Clair Ridge.
Enn ein Clair útbygging liðug
“Clair Ridge er næsta útbygging á tí stóru Clair kelduni, aftaná fyrstu útbyggingina “Clair Phase 1”, sum varð tikin í brúk í 2005. Clair Ridge verður tikin í nýtslu í ár. Ikki bara hevur henda útbyggingin týdning fyri samlaðu framleiðsluna hjá BP. Hon kann eisini metast at hava ein grundleggjandi týdning fyri víðari leiting og útbygging í hesum økinum.”
“It is foundational for the region. There will be more to come after Clair Ridge”, sigur BP stjórin og leggur aftrat, at teir avgjørt ikki eru lidnir at gera íløgur vestan fyri Hetland, eftir at Clair Ridge er tikið í brúk. Felagið hyggur longu eftir nýggjum møguleikum á risastóru Clair kelduni og vísir hann til øki bæði fyri sunnan og norðan. Niðurstøðan er tann, at hetta økið hevur stóran týdning fyri framtíðina hjá BP í hesum partinum av heiminum.
Hóast BP hevur brúkt 60 mia. kr. til nýggjastu Clair Ridge útbyggingina, so arbeiðir felagið eisini við eini komandi Clair Phase 3 útbygging. Fleiri avmarkingarbrunnar eru longu boraðir fyri at finna besta staðið til hesa komandi útbyggingina.
Fyri Atlantsmótið (tvs. økið millum Hetland og Føroyar) sum sjálvstøðugur oljulandslutur hava útbyggingarnar hjá BP alstóran týdning. Tær seta ringar í sjógvin og eru við til at fáa íleggjarar at venda eygunum móti øllum hesum stóra økinum, sum av fleiri longu verður nevnt tann nýggi Norðsjógvurin.
Atlantsmótið: Fimti ár við leiting og framleiðslu
Oljuleiting á Atlansmótinum byrjaði longu í 1970 og varð ein av heimsins størstu oljukeldum, Clair, funnin í 1977. Síðani eru boraðir meira enn 200 brunnar og hava teir skapt grundarlag fyri fleiri útbyggingum. Í dag verður olja og gass framleitt frá hesum feltunum: Clair, Foinaven, Schiehallion (Quad 204), Solan, Laggan Tormore, Edradour og Glenlivet.
Í ár kemur Clair Ridge aftrat. Og síðani standa fleiri møguligar útbyggingar í bíðistøðu. Tær eru Lancaster, Rosebank, Cambo og Lyon.
Cambo er eitt stórt fund, sum liggur fáar kilometrar frá føroyska markinum, og har fer pallurin West Hercules at bora longu í apríl. Úrslitið av hesi boringini skal rudda slóð fyri útbygging. Eisini í grannalagnum verður bíðað eftir endaliga startskotinum til útbygging av stóra Rosebankfundinum.
Vit taka tí ikki munnin ov fullan, tá vit siga, at nærum allan vegin framvið føroyska markinum standa fleiri stórar útbyggingar av oljufeltum til at fara av bakkastokki komandi árini. Tað er tí ein sannroynd, at oljuvirksemi á Atlantsmótinum nærkast Føroyum í hvørjum. Um somu tíð hava oljufeløg framvegis møguleika at bjóða uppá oljuleiting við Føroyar í 4. útbjóðingini, ið letur aftur 17. februar. Livst so spyrst.
Keldur:
https://www.bp.com/en_gb/united-kingdom/where-we-operate/north-sea/north-sea-major-projects/clair-ridge.html
https://www.bp.com/en/global/corporate/bp-magazine/locations/north-sea-optimism-reasons-to-be-cheerful.html?utm_source=BPUK&utm_campaign=BPMO
https://www.bp.com/en/global/corporate/bp-magazine/locations/bp-s-major-energy-projects-in-2017.html?utm_source=BPUK&utm_campaign=NorthSea
David O`Connor, altjóða stjóri hjá BP fyri fleiri av stóru nýggju útbyggingunum, m.a. Clair Ridge nær Føroyum.
Clair liggur miðskeiðis millum Hetland og Føroyar.
Glen Lyon, heimsins mest framkomna framleiðsluskip kom á leiðirnar nær markið í fjør
Clair Ridge tikið í brúk í ár


text:
Eg havi seinastu tíðina, verið smask pladask forelskað í teimum mattu lipglossunum frá The Body Shop. Men nú er aftur okkurt nýtt á skránni. The Body Shop hevur skapað eina leeeekkra lipstick palette, sum er løtt at brúka og hevur alt ið ein kvinna hevur tørv á til varrarnar.
Eg trúgvi at eg havi einar 30 varrastiftir og lippgloss liggjandi í ymiskum taskum. (Ein kann ongantíð hava ov nógv til varrarna). Men tá eg fari út, vil eg altíð hava ymiskar valmøguleikar við, so taskan er proppað. Hesum sleppi eg endiliga undan nú.
Við nýggju Lipstick palettini frá The Body Shop, nýtist mær einki annað. Her eru fýra ymiskir, frískligir litir at velja í, og hvør litur er lekkrari enn annar. Hetta kennist sum ein blanding av einari góðari feittstivt og varrastift, tí tað er sera lekkurt at hava á. Varrarnar síggja sunnar, bleytar og lekkrar út, og geva tær eitt frískt summarligt look.
Ljósu litirnir eru perfektir til ein summardag, har tú bara vilt hava eitt lítið hint av liti á. Síðani kanst tú brúka pink og reyða litin til eitt lekkurt kvøld look.
Tað hevur verið sera nógv frammi, at hava øgiliga markeraðar varrar, við liplinara og myrkum tónum. Men hetta tímur man ikki altíð ha? Hendan palettin er deilig til gerandisbrúk, og kanska til hana, sum ikki vil hava eitt alt ov ógvusligar varrar. Eisini kanst tú sjálv taka avger um hvussu nógv tú koyri á. Jú meira tú smyrt á, jú kraftigari verður liturin.
Hendan lipstick palettin er ein sermerkt vøra, og tí verður einans ein ávís mongd framleidd. Men tú kanst ogna tær hana í The Body Shop í SMS beint nú!
Sær tað ikki lekkurt út?? Hetta er liturin niðast til høgru. MUMS! So deiligt til ein vanligan dag til arbeiðis og skúla.
Hetta er sjálvandi liturin, sum er ovast til vinstru. Eg eeeelski sterka pink litin, og eg fari heilt sikkurt at brúka hendan, okkurt fríggjakvøld tá eg fari út.
Hetta er liturin niðast til vinstru á myndini. Viðhvørt er tað bara lekkurt at hava neutralar varrar. Tildømis um tú vilt hava fokus á eygunum, við smokey eyes, so er hesin liturin perfektur.
Hvør litur er tín yndis?
M&K


text:
Tíðindi
Neistamenn brynja seg til komandi kappingarárið
11.08.2016
Scott Harrington sum stóð á odda fyri Neistamonnum seinnu helvt av seinasta kappingarári heldur fram sum venjari, og afturat sær hevur hann Ára Rouch.
Liðið er mannað við ungum leikarum, sum saman við ársins málmanni í fjør Nicholas Satchwell fara at mynda liðið.
Neistin hevur harafturat styrkt seg til komandi kappingarár við norskum leikara. Talan er um 27- ára gamla spælskiparan Christopher Lorenzo Moe, sum seinastu árini hevur spælt í bestu norsku honbóltsdeildini.
Christopher hevur drúgvar royndir sum hondbóltsleikari bæði í Danmark og í Noregi, og hann er longu komin til Føroya og venur við Neistamonnum.
Fyrireikingarnar til komandi kappingarár eru av álvara farnar í gongd, og spennandi verður at síggja hvussu langt unga Neistaliðið kann koma.
Scott Harrington verður umframt venjari hjá besta mansliðnum eisini ungdómsmennari í felagnum.
Neistin møtir rumenskum liði
19.07.2016
Í dag hevur lutakast verið, hvussu spælast skal í fyrsta umfari í Evropæisku kappingunum fyri lið.
Einasta føroyska liðið, sum hevur meldað til eru greipuvinnararnir hjá kvinnum, Neistin.
Tær skulu í fyrsta umfari møta rumenska liðnum CSM Ploiesti. Liðið endaði í fjør sum nr 6 í rumensku kappingini.
Dystirnir verða spældir vikuskiftið 10/11 september og 17/18 september. Fyrireikingarnar eru nú farnar í gongd, og ætlanin er at fáa annan dystin heima
Evropacup dystirnir verða samstundis fyrsta avbjóðingin hjá nýggja brasilska venjaranum hjá Neistakvinnum, Danilo Gagliardi
Danilo skal venja Neistakvinnurnar
07.06.2016
Neistin hevur í dag skrivað sáttmála við brasilska Danilo Gagliardi, um at venja kvinnuliðið hjá felagnum komandi kappingarár. Danilo er 35 ára gamal og kemur úr einum starvi hjá brasilska hondbóltssambandinum, har hann seinastu árini hevur verið partur av toyminum rundan um brasilska kvinnulandsliðið, sum í 2013 gjørdist heimsmeistari í hondbólti.
Danilo er í Føroyum hesa vikuna og kunnar seg um umstøðurnar, og í gjárkvøldið hevði hann eisini eina venjing við Neistakvinnunum. Mikukvøldið kl. 19 stendur hann á fyrsta sinni á odda fyri Neistakvinnunum, tá tær spæla venjingardyst í Høllini á Hálsi móti U 18 kvinnulandsliðnum. Seinni í vikuni venur hann eisini onnnur lið hjá Neistanum
Neistakvinnur, sum seinasta kappingarár vunnu 41. Føryameistaraheitið í hondbólti, hava stórar ætlanir til komandi kappingarár, millum annað hevur felagið meldað til evropisku kappingina hjá EHF.
Danilo er giftur við Julianu og tey flyta bæði til Føroya í august, tá hann tekur við
starvinum sum venjari.
Neistakvinnur eru føroyameistarar
24.04.2016
Eftir tepran 13-12 sigur í seinnu finaluni móti Kyndli í gjár hava Neistakvinnur tryggjað sær føroyameistaraheitið annað árið á rað. Hettar er samstundis 41.ferð, at kvinnurnar hjá Neistanum gerast føroyameistarar.
Fyrru finaluna mikukvøldið vann Neistin sannførandi 25-17. Men seinna finalan gjørdist ein heilt annar dystur. Hvørki Neistin ella Kyndil fingu álopsspælið at rigga, verjuspælið var hart, og málini vóru fá.
Hinvegin var spenningurin stórur allan dystin. Eftir fyrra finalusigurin var javnleigur nóg mikið hjá Neistanum til at vinna meistarheitið. Kyndil mátti vinna, um ein triðja finala skuldi spælast.
Liðini fylgdust allar 60 minuttirnar. Langt var millum málini, og tá farið varð til hálvleik, var Neistin á odda 6-5. Gongdin var tann sama í seinna hálvleiki. Tað gekk sera striltið hjá báðum liðum at fáa bóltin í málið, og tá 10 minuttir vóru eftir av dystinum, stóð á jøvnum 10-10.
Avgerandi løtan kom hálvanannan minutt fyri leiklok, tá Kyndil, sum var í álopi og aftan fyri við einum máli, fekk útvísing fyri skeiva útskifting. Kyndil misti tí bóltin, og Neistin kundi geva sær góða tíð, vælvitandi at Kyndil mátti skora tvey mál afturat fyri at fáa ein triðja finludyst. Í allar seinastu sekundunum skoraði Brynja Høj sigursmálið til endaliga úrslitið 13-12.
Vit ynskja spælarum og venjarum hjartaliga til lukku við føroyameistaraheitinum. Eitt avbera flott avrik.
NEISTAKVINNURNAR AVGREIDDU FYRSTA FM-FINALUDYSTIN SANNFØRANDI
22.04.2016
Kvinnurnar hjá Neistanum høvdu sera gott tak á Kyndli í fyrru FM-finaluni mikukvøldð. Neistin legði seg á odda í fyrsta álopi, og Kyndil megnaði ongantíð at hótta Neistaliðið, sum endaði við at vinna heili 25-17.
Neistin tykist at hava tamarhald á dystinum frá fyrsta bríksl. Verjuspælið og málmansavrikið vóru frálík eins og í øllum teimum undanfarnu dystunum, sum Neistin hevur spælt móti Kyndli í ár. Harafturat riggaði álopsspælið sera væl, og fyri fyrstu ferð í hesum kappingarárinum fekk Neistin meira enn 20 mál móti Kyndli.
Vísa kvinnurnar sama góða hondbóltsspæl og stíðsvilja í finlauni leygardagin (í morgin), so verða tær uttan iva føroyameistarar fyri 41.ferð. Hjá Neistanum er nóg mikið við javnleiki leygardagin. Kyndil skal hinvegin vinna, um ein triðja finala skal spælast sunndagin.
Besti málskjútti hjá Neistanum í finaluni var Marjun Danberg við 8 málum. Eir Berg og Jacklin Durhuus gjørdu 4 mál hvør, Birita Jacobsen fekk 3 mál, Nicoleta Hansen og Brynja Høj skutu 2 mál í part, og Lilja Mohr og Barabara Nattestad Johannesen fingu 1 mál hvør.
Dysturin í morgin, leygardagin, byrjar kl.15.00 í Høllini á Hálsi
NEISTAKVINNURNAR Í FM-FINALUNUM
21.03.2016
Hóast harðastu kappingarneytarnir hjá Neistanum hava fýra dystir eftir at spæla, er longu greitt, at Neistin verður annað liðið í FM-finalunum. Kvinnurnar tryggjaðu sær finaluplássið, tá tær við unga málverjanum Margit Weihe Fríðmundsdóttir á odda vunnu greitt móti Kyndli í høllini á Hálsi hóskvøldið.
Tað var eitt skert Neistalið, sum fór á vøllin í gjárkvøldið. Hvørki Marjun F. Danberg, sum alt kappingarárið hevur verið álitið í bæði verju og álopi, ella Fríða Petersen, ið hevur víst avbera gott málmansspæl í vetur, vóru tøkar til dystin.
Hetta tyktist kortini ikki at nerva kvinnurnar, sum stríddust manniliga í verjuni allan dystin. Og tá tann 16 ára gamla Margit Weihe Fríðmundsdóttir samstundis var ein sannur brandur í málinum, var tað sera torført hjá Kyndli at fáa bóltin í málið. Álopsspælið há Neistanum var heldur einki at prála av, og hetta sást á máltalvuni. Tá 24 minuttir vóru spældir av fyrra hálvleiki, legði Neistin seg á odda 3-1. Hálvleiksstøðan var 6-4 til Neistan.
Tá átta minuttir vóru farnir av seinna hálvleiki, stóð á jøvnum 8-8, men so fór Neistin frá Kyndli, og endaði við at vinna dystin 17-12. Dagsins leikari var uttan iva Margit Weihe Fríðmundsdóttir, sum ferð aftan á ferð bjargaði skotunum frá Kyndilskvinnunum.
Besti málskjútti hjá Neistanum var Lilja Mohr, sum gjørdi 6 mál. Nicoleta Hansen gjørdi 3, Eir Berg og Brynja Høj 2 mál hvør, og Birita Jacobsen, Drós Ragnarsdóttir, Katrin á Neystabø og Jacklin Durhuus skutu 1 mál í part.
Kvinnurnar liggja fremst í landskappingini við 30 stigum fyri 17 dystir. Kyndil, sum hevur spælt 16 dystir, hevur 22 stig, og VÍF, sum eisini hevur spælt 16 dystir, hevur 21 stig. Kyndil og VÍF hava 4 dystir eftir at spæla, og sostatt er longu greitt, at Neistin verður annað liðið í FM-finalunum.
Neistakvinnur aftur steypavinnarar
03.03.2016
Annað árið á rað hava kvinnurnar hjá Neistanum megnað at vunnið steypafinaluna. Í sera spennandi finalu eydnaðist kvinnunum hjá Neistanum at vinna gull í steypakappingini við teprum 17-16 sigri móti VÍF.
Tað var annars VÍF, sum kom nógv betur frá byrjan, og tá farið varð til hálvleik, vóru kvinnurnar úr Vestmanna á odda 11-8. Men í seinna hálvleiki kom vend í. Neistakvinnur stríddust manniliga og komu skjótt á odda 13-12, og tær hildu leiðsluna líka til dystarenda.
Tá seks minuttir vóru eftir av dystinum, var Neistin frammanfyri við 3 málum, og dysturin tóktist at vera avgjørdur. Men VÍF gavst ikki so, og fekk minka munin niður í 17-16. Kvinnurnar úr Vestmanna høvdu eisini ein gyltan møguleika at javna, tá tær fingu brotskast ein minutt fyri leiklok. Men Fríða Petersen, sum stóð ein branddyst í Neistamálinum, bjargaði brotskastinum, og harvið endurvunnu Neistakvinnur steypakappingarsteypið, sum tær eisini vunnu í fjør.
Tann sera vælleikandi Fríða Petersen varð eftir dystin kosin til dagsins spælara hjá Neistanum. Tað var serliga Fríðu fyri at takka, at VÍF bara fekk 5 mál allan seinna hálvleik.
Besti málskjútti hjá Neistanum var Marjun F. Danberg, sum gjørdi 6 mál.
85 ára føðingardagsveitsla
01.03.2016
Kæru Neistafólk.
Komið við í 85 ára føðingardagsveitslu 12. Mars kl. 19.30 í B36-húsinum!
Á skránni verður:
- Góður matur – 3 rættir.
- Undirhald
- Góður dansur við Chill
Hetta kann vera “startskotið” til Partille Cup. Har vit sum foreldur, avvarðandi, leikarar og onnur kunnu hugna okkum saman, koma at kennast betur, og frameftir kunnu standa sterkari saman.
Nevndin vónar sjálvandi at undirtøkan verður góð .
Meldið til við at senda teldupost til neistin1931@gmail.com. Til ber eisini at boða frá á tlf. 218480.
Tilmeldingarfreistin er leygardagin 5. mars 2016 og aldursmarkið er 18 ár.
85 ára føðingardagsveitsla
01.03.2016
Kæru Neistafólk.
Komið við í 85 ára føðingardagsveitslu 12. Mars kl. 19.30 í B36-húsinum!
Á skránni verður:
- Góður matur – 3 rættir.
- Undirhald
- Góður dansur við Chill
Hetta kann vera “startskotið” til Partille Cup. Har vit sum foreldur, avvarðandi, leikarar og onnur kunnu hugna okkum saman, koma at kennast betur, og frameftir kunnu standa sterkari saman.
Nevndin vónar sjálvandi at undirtøkan verður góð .
Meldið til við at senda teldupost til neistin1931@gmail.com.
Til ber eisini at boða frá á tlf. 218480.
Tilmeldingarfreistin er týsdagin 1. mars 2016 og aldursmarkið er 18 ár.
Finaluklárar
06.02.2016
Eingin ivi man vera um, at tað sat í høvdinum á spælarunum hjá báðum pørtum, at vit høvdu trý mál at lora av, tá seinna hálvfinalan millum kvinnurnar hjá okkum og grannunum var á skránni í dag. Sjálvandi royna spælarar altíð at siga sær sjálvum, at talvan er rein undan dystinum, men í hálvfinalum er líkt til, at seinni dysturin altíð skal verða framúr spennandi.
Frá byrjan var tað Kyndil, sum setti seg á tað mesta. Tær grønu tóktust grammari enn okkara, alt fyri eitt vóru tvey mál á muni. Ein munur, sum at kalla helt sær allan dystin. Onkra tíð togaðu vit okkum upp, so eitt mál var á muni, og onkra tíð toygdi Kyndil munin upp í trý mál, men so heldur ikki meira.
Vakurt hondbóltsspæl var ikki tað, sum vigaði mest í dystinum. Kyndil hevur seinastu ferðirnar roynt seg við rættiliga kontantum spæli móti okkum, og hesa ferð var einki undantak. At kalla allan fyrra hálvleik tóktist hetta eisini rigga hjá teimum grønu. Okkara spælarar høvdu dekan ov góðan hug at bakka undan í nærdystunum, og tað er ikki nøkur serliga góð uppskrift, um tú vilt vinna eina hálvfinalu. Eftir steðgin ljósnaði eina løtu. Serliga fingu vit væl fatur á verjupartinum, og hóast talan ongantíð gjørdist um nakra málveitslu, so ótu vit so líðandi at annars hóttandi stóru leiðsluni hjá Kyndli.
Ikki minst átti Marjun Danberg sín stóra leiklut í hesum. Allan dystin á tamb var hon stóra álopshóttanin hjá okkum. Seks ferðir av seks møguligum skoraði hon við brotskasti, umframt at hon eisini negldi fimm bóltar inn í opnum spæli. Týdningarmesti av hesum mundi helst koma, tá knappliga tríggir minuttir vóru eftir á talvuni. Vit fingu støðugt nógvar útvísingar í dystinum, og hesa løtuna spældu vit fýra móti seks. Tvey mál vóru á muni, og tí var spenningurin í heldur størra lagi. Spælt varð væl og leingi í álopinum, og so var at royna uppstilling, tá dómararnir dømdu tríggjar-metrar og samstundis lyftu armin á loft. Her steinaði Marjun bóltin í netið til 16-15. Ikki bara var hetta ein ordans uppercut til tær grønu, sum annars høvdu sæð sær møguleikan at økja til trý mál. Hetta merkti samstundis, at Kyndil nú skuldi vinna við fýra málum, og so noyddust tær at forcera seinastu løtuna.
Tað gjørdi ikki nervarnar minni, at vit fyrst sløsaðu eitt álop burtur, umframt at Eirikur var somikið mælskur, at bonkurin fekk tveir fingrar. Men Kyndil kom ikki nærri enn til 17-15. Fríða hevði ikki tann heilt stóra dystin í málinum hesaferð, men hon stóð ísakøld, tá Turið Arge skuldi lobba av veinginum, og so kláraðu vit at halda á mál. Aftur hesa ferð eru vit í steypafinaluni, har mótstøðuliðið hesaferð verður VÍF. Eingin ivi er um, at vit tá skulu toga annað og betri spæl fram, um vit skulu hava gullið. Men vit bæði vóna og trúgva, at spælararnir klára at betra um avrikið til ta tíð.
So er spurningurin bara, um tað verður tvær ferðir Neistin á finaludegnum. Menninir hava truplan setning, tá teir taka móti StÍF í morgin. Strandingarnir vunnu fyrra dystin við fýra málum, men tað er nú ikki øll verðin í einum hondbóltsdysti, so øll blá hondbóltshjørtu hava allar góðar orsøkir til at fara niðan í høllina í morgin kl.15.00
Kyndil-Neistin 17-15 (10-7)
Neistin í finaluna við samanlgt 32-31
Málskjúttar hjá Neistanum: Marjun F. Danberg 11(6), Birita Jacobsen 1, Eir Berg 1, Nicoleta R. Hansen 1, Brynja Høj 1
Neistakvinnur knógvaðu Kyndli
04.02.2016
Í sera spennandi hálvfinalu í steypakappingini vann Neistin í gjár ta fyrru grannauppgerðina móti Kyndli. Dysturin endaði við 17-14 sigri til Neistakvinnur.
Eins og í teimum undanfarnu landskappingardystunum millum Neistan og Kyndil hetta kappingarárið, var sigurin fingin í hús við sterkari verju og góðum málmansspæli. Álopsspælið riggaði hinvegin ikki væl, og harafturat vórðu nógvir málmøguleikar brendir.
Kyndil legði bragdliga fyri og kom á odda 2-0. Hjá Neistanum gekst striltið at skora, og fyrsta málið kom ikki, fyrr enn 6 minuttir vóru spældir. Men so kom glið á hjá Neistanum, samstundis sum Kyndil hevði trupult við at skora.
Tá farið var til hálvleiks, var Neistin á odda 11-7, og líkt var til, at Neistakvinnur fóru at renna frá Kyndli. Men so varð ikki. Í 12 minuttir miðskeiðis í seinna hálvleiki fekk Neistin einki mál, og brádliga var leiðslan minkað niður í 1 mál. Tá 2 minuttir vóru eftir av dystinum, var støðan 15-14 til Neistan.
Neistakvinnur vardu manniliga og forðaðu Kyndli í at skora seinastu minuttirnar. Samstundis megnaði Neistin at skora 2 mál afturat, og kvinnurnar hava sostatt eina trímáls leiðslu undan seinnu hálvfinaluni, sum verður leygardagin.
Fyri Neistan gjørdu Lilja Mohr og Marjun Danberg 4 mál hvør, Eir Berg gjørdi 3 mál, Birita Jacobsen fekk 2 mál, og Jacklin Durhuus, Drós Ragnarsdóttir, Brynja Høj og Nicoleta Hansen skutu 1 mál í part.
Komu ov seint úr jólaferiu
03.01.2016
Í trý korter høvdu vit einki sum helst at siga í grannauppgerðini, men brádliga vaknaðu menninir, og so var um reppið, at stig vórðu bjargað úr vónleysari støðu
Orðið “jólaferia” er vælsaktans tað, sum best lýsir avrikið hjá okkara monnum fyrstu drúgvu løtuna av grannauppgerðini móti Kyndli.
Væl vita vit, at navnalistin hjá Kyndli telur størri nøvn enn tey á okkara lista, men hinvegin hava vit upp til fleiri ferðir prógvað, at sami navnalisti í sjálvum sær ikki nýtist at hava tað heilt nógva at siga.
Tá er týdningarmiklari, at menn standa saman sum eind, og at stríðsviljin altíð verður hildin í hásæti, men tað var nú so sum so við hesum fyrstu 45 minuttirnar ella so í dag.
Eina lítla løtu fylgdust liðini, men longu um miðjan fyrra hálvleik kom avgerandi løtan í dystinum. Tað vilja altíð koma løtur í einum dysti, har alt ikki gongst eftir vild. Stóra kynstrið í hesum løtum er at halda høvdið kalt, og at finna fram til onkran form fyri grundspæl, so rútman aftur kann koma inn á liðið.
Hetta gloymdu vit fullkomuliga seinna korterið av fyrra hálvleiki. Ferð eftir ferð varð bólturin tveittur burtur, tí menn ikki vóru nóg neyvir, ella tí tol ikki varð víst í álopspartinum, og frá 5-5 endaði hálvleikurin við 15-9 leiðslu til teir grønu.
Hetta gjørdi støðuna mest sum vónleysa, og í gott korter eftir steðgin vóru eingi tekin um broyting. Støðan var nú 23-14 til Kyndil, men brádliga ressaðust okkara við. Tað tóktist eisini, sum var orkan við at ganga undan hjá mótstøðumonnunum, og so kundu vit eta av leiðsluni.
Tað gjørdist til eina kapprenning móti klokkuni, men ólukkutíð gingu sekundini akkurát ov skjótt. Vit skoraðu átta mál á rað seinastu 13 minuttirnar, og sjálvandi iðra vit okkum um, at vit ikki onkra einstaka aðra ferð høvdu hepnið við okkum, so úrtøkan kundi verið eitt stig ella bæði tvey.
Tað tænir okkara monnum til rós, at vit soleiðis stríddu okkum aftur, tá alt annars sá púrasta vónleyst út. Men veruleikin er eisini, at vit fyrst og fremst kunnu takka okkum sjálvum fyri vónleysu støðuna. Tað kostaði ov nógv, tá vit undan steðginum mistu tamarhaldið á bæði okkum sjálvum og dystinum í drúgt korter.
Men vit kunnu altso væl og virðiliga brúka seinasta korterið av dystinum sum prógv fyri, at vit hava eitt lið, sum ikki gevur upp, hóast tað sær svart út. Verður tann hugburðurin galdandi komandi umførini, er eingin sum helst ivi um, at vit meira enn tí einu ferðina fara at arga onkran av teimum, sum stríðast um pláss í FM-finalunum. Og hvør veit, um vit ikki eins og í fjør kunnu gera eitt gott hál í steypakappingini.
Neistin-Kyndil 22-23 (9-15)
Málskjúttar hjá Neistanum: Rói Berg Hansen 9(3), Teis Horn Rasmussen 4, John í Innistovu 2, Jugoslav Djumic 2, Beinir Davidsen 2, Andras Joensen 1, Terji Mørk 1, Sjúrður Thomassen 1
Neistakvinnur staðfesta oddastøðuna
03.01.2016
Við sterkari verju og góðum málmansspæli eydnaðist tað í dag Neistakvinnum at vinna toppdystin móti Kyndli. Sigurin hevur við sær, at Neistin nú er 3 stig frammanfyri Kyndil, sum er á øðrum plássi í Hvonndeildini.
Álopsspælið var hinvegin einki at prála av í óvanliga málfátæka dystinum, sum endaði við 16-11 sigri til Neistan. Tað vóru nógvar tekniskar villur og brendir málmøguleikar í hópatali, og stórar partar av dystinum kláraðu hvørki Kyndil ella Neistin at fáa mál.
Tá góðir 10 minuttir vóru farnir av dystinum, var Kyndil á odda 5-3. Men seinastu 18 minuttirnar av fyrra hálvleiki megnaðu Kyndilskvinnur ikki at fáa bóltin framvið Fríðu Petersen, sum stóð sera væl í Neistamálinum. Tá dómararnir bríkslaðu fyri hálvleiki, tyktist Neistin at vera væl á veg móti enn einum sigri á grannunum. Hálvleiksstøðan var 10-5 til Neistan.
Men spenningur kom aftur í dystin í seinna hálvleiki, har Neistin ikki fekk nakað mál í knappliga eitt korter. Tá seinni hálvleikur var hálvrunnin, var leiðslan hjá Neistanum minkað niður í 2 mál. Neistakvinnur fótaðu sær kortini aftur seinastu 15 minuttirnar, samstundis sum Kyndil bara fekk 1 mál seinasta korterið, so endaliga støðan gjørdist 16-11.
Hetta er fyrstu ferð í hesum kappingarárinum, at eitt lið í Hvonndeildini bara hevur skorað 11 mál í einum dysti. Fýlast kann tí ikki á málmansavrikið og verjuspælið hjá Neistanum. Tað sama kann ikki sigast um álopsspælið, sum riggaði illa í dag.
Besti málskjútti hjá Neistanum var Marjun F. Danberg við 5 málum. Eir Berg og Nicoleta Hansen skutu 3 mál hvør, Jacklin Durhuus 2, og Lilja Mohr, Ása Dam á Neystabø og Brynja Høj gjørdu 1 mál í part.
Næsti landskappingardysturin hjá Neistakvinnunum verður móti botnliðnum VB sunnudagin 10. januar. Dysturin verður spældur í Vági.
Á odda í Hvonndeildini
20.12.2015
NEISTAKVINNUR AFTUR Á ODDA Í HVONNDEILDINI
Eftir sannførdandi sigur á Stjørnuni í dag, hava kvinnurnar hjá Neistanum aftur lagt seg á odda í fremstu deildini.
Neistakvinnurnar høvdu eina heldur trilvandi byrjan í dystinum í dag. Stjørnan fylgdi væl við meginpartin av fyrra hálvleiki, men seinastu minuttirnar fyri hálvleik eydnaðist tað Neistanum at leggja seg fram um við fimm málum.
Góða gongdin fyri hálvleiksstegðin helt fram, tá seinni hálvleiki byrjaði. Fyrstu minuttirnar av seinna hálvleiki økti Neistin leiðsluna til 17-8, og dysturin var at kalla longu avgjørdur.
Endaliga úrslitið gjørdist 30-19 til Neistakvinnur, sum sostatt eru fremstar í Hvonndeidlini, nú farið er í jólafrí.
Allir 11 útileikararnir á dómaraseðlinum hjá Neistanum komu á máltalvuna í dag. Besti málskjútti var Eir Berg við 10 málum. Drós Ragnarsdóttir, Jacklin Durhuus, Marjun Danberg og Ása Dam á Neystabø skutu 3 mál í part, Lilja Mohr og Birita Jacobsen fingu tvey mál, og Brynja Høj, Barbara Nólsoy, Nicoleta Hansen og Barbara Johannesen skutu eitt mál hvør.
Nú 11 av 20 dystum eru spældir í Hvonndeildini, er Neistin fremst við 19 stigum. Í hølunum á Neistanum er Kyndil við 18 stigum. VÍF er á triðja plássi við 14 stigum. StÍF og Stjørnan hava 6 stig, og aftast er VB við 3 stigum.
Næsti dystur á skránni hjá Neistakvinnum er toppdysturin móti Kyndli tann 3. januar 2016.
Neistakvinnur varðveita oddasessin
23.11.2015
Akkurát av stuttir
23.11.2015
Hóast nógva fráveru í mun til ideal-uppstillingina, so var tað bert svart óhepni, sum forðaði okkum í at vinna stig móti KÍF
Hvørki Tommy ella Djumic vóru tøkir til dystin í dag, og tí var tað ein rættiliga skerdur hópur, sum í dag tók ímóti KÍF.
Kollfirðingar eru í løtuni á finalukós, og fyrstu løtuna av dystinum lótu teir ikki nakran iva vera um, at teir ætlaðu sær stigini.
So líðandi stríddu okkara menn seg tó inn í dystin. Ikki minst spældi Nicholas Satchwell seg sera væl upp, og sum heild gjørdist talan um stórdyst fyri hansara viðkomandi.
Vit fingu aftur fatur á gestunum, og í álopsspælinum høvdu vit góða variatión, har vit bæði spældu breitt og skuta av bakkunum.
Seinni hálvleikur var ikki meira enn byrjaður, fyrr enn vit fingu ein ordans hvøkk. John í Innistovu, sum hevði verið eyðsýndur fyrra hálvleik, var skjótur at skora, men okkurt gekk galið í skotroyndini, og tað sá ikki serliga hugaligt út, tá pína í rygginum gjørdi, at hann als ikki fekk gingið. Vónandi verður hann skjótur á fótum aftur, so vit aftur sleppa at síggja framúr góða vongspælið, sum hann altíð borgar fyri.
Hetta fekk tó ikki okkara at falla í fátt. KÍF hevði mest sum alla tíðina munin, men teir sluppu ongantíð avstað. Stóð fast í álopinum, hevði Teis nøkur dundurskot at borðreiða við, og tá vit móti dystarenda komu upp á 21-20 var veruligur rómur í bláa veinginum av høllini.
Tað eydnaðist tíverri ikki at halda fast. Gestirnir funnu at enda onkran vegin inn um Nicholas, og tá vit tvær ferðir á rað framdu mistøk í álopspartinum, vóru vit aftur aftanfyri.
Vit høvdu ein seinasta møguleika at javna, men hetta eydnaðist ikki, og so máttu vit taka til takkar við, at tað “næstan” gekk.
Sjálvandi irriterandi, men samstundis hugaligt at síggja hugburðin, sum okkar menn sýndu. Ikki minst, tá hugsað verður um fráveruna av fleiri av sterkastu profilunum. Tað gav so øðrum monnum møguleika at traðka til, og tað gjørdu fleiri teirra framúr væl.
Neistin-KÍF 22-23 (11-12)
Málskjúttar hjá Neistanum: John í Innistovu 5, Andras Joensen 4, Teis Horn 4, Rói Berg Hansen 3, Terji Mørk 3(2), Herbjørn Lava 1, Torkil Hentze 1, Beinur Davidsen 1
Fleiri nýggj andlit í nevndini
09.11.2015
Eftir aðalfundin hjá Neistanum, hevur nevndin skipað seg soleiðis
- Súna Mørk, forkvinna
- Marin Augustinussen, næstforkvinna
- Barbara Høj, kassameistari
- Sylvia Berg Johansen, skrivari
- Andrea Heindriksdóttir, nevnarlimir
- Maria í Akrabyrgi, nevndarlimir
Tiltakslimir eru:
- Kristianna Mohr
- Jacobina Kjærbæk
Komandi dystir hjá bestu liðum felagsins:
04.11.2015
Komandi dystir hjá bestu liðum felagsins:
24.10.2015
Sunnudag 25.okt kl. 14.30 Stíf-Neisitin, Hvonn
Mikudagin 28.okt Kl. 20.00 Stíf-Neistin, FTZ
Truplir útidystir á skránni
09.10.2015
Bæði kvinnur og menn hava truplar útidystir á skránni um vikuskiftið
Leygardagin skulu kvinnurnar til Vágs, har VB altíð hevur ein sera sterkan heimaskansa. Higartil hevur VB bert spælt tann eina dystin í Hvonn-deildini, og hann varð taptur. Tí er einki at ivast í, at tær eru svangar eftir einum sigri.
Hinvegin eru okkara kvinnur ósigraðar higartil, og vónandi stendur tann veruleikin eisini við leygardagin.
Dysturin hjá kvinnunum byrjar kl.15.00, leygardagin.
Menninir skulu til Kollafjarðar, har KÍF tykist væl á veg til at líkjast liðnum, sum fyri tveimum árum síðani domineraði føroyskan hondbólt.
Heilt á mál eru kollfirðingarnir langt ífrá komnir, men nýggi venjarin tykist hava fingið spælararnar í røttu venjingina, og øll vita vit jú, at kollfirðingar altíð berjast til tað seinasta. So er at vóna, at okkara menn gera tað sama, og at nógvir áskoðarar taka ferðina gjøgnum tunnilin, so stuðulin verður av tí besta.
Dysturin hjá monnunum byrjar kl.16.00, sunnudagin
Góðan dyst!
Minihondbóltur hjá Neistanum
07.10.2015
Minihondbóltur hjá Neistanum byrjar mánadagin eftir heystfrítíðuna
Nú byrja vit skjótt aftur við minihondbóltinum hjá Neistanum
Minihondbóltur er fyri børn í aldrinum 2 til 6 ár, bæði gentir og dreingir
Venjingartímin í ár, er sum undanfarna ár, mánadag kl.17 til 18 í Skúlanum við Løgmannabreyt.
Fyrstu ferð vit hittast er mánadagin 19.oktober kl.17.00
Hjartaliga vælkomin!
Neistin
vit eru á Facebook
Fyrstu dystirnir
30.09.2015
Dupultsigur móti grannunum
29.09.2015
Bæði kvinnur og menn vunnu trivaligar sigrar, tá vit í gjár spældu dupultuppgerð móti grannunum úr Kyndli
Fyrst á skránni vóru kvinnurnar, og hóast Kyndil fekk tey bæði fyrstu málini, so var tað skjótt, at okkara vístu, hvar skápið skuldi standa.
Verjuparturin riggaði væl, og tá Kyndil ikki fekk spælt seg ígjøgnum, høvdu tær ikki so nógv onnur ráð at taka til. Og tá tær heldur ikki megnaðu at revsa okkum, tá vit gjørdu nakrar feilir í álopsspælinum, komu tær heldur ikki til løttu málini, sum so ofta avgera hondbóltsdystir.
Hjá okkum var spælið í løtum á heilt góðari leið. Vit vístu, at breiddin er í lagi, tá tá spælarar tora at taka ábyrgd, og tíbetur vóru tað fleiri, sum tordu hetta á degnum.
Eingin ivi er um, at tað enn eru nógvir lutir, sum kunnu betrast. Men hugburðurin var hesa ferð tann, sum vit eiga at kunna vænta og krevja frá okkara kvinnum, og tað í sjálvum sær kann bera langt.
Neistin-Kyndil 21-18 (11-7)
Málskjúttar hjá Neistanum: Ása á Neystabø 6, Eir Berg 5, Nicoleta R. Hansen 4, Marjun Danberg 3, Birita Jacobsen 2, Súsanna P. Nólsoy
Menninir vístu stórspæl
Hjá monnunum verður Kyndil aftur í ár roknað millum favorittarnar til pláss í FM-finaluni, men enn eina ferð prógvaðu okkara knassar, at í grannauppgerðini leggja vit ikki so nógv í, hvør er favorittur.
Frá fyrsta bríksli koyrdu vit avstað, og sum fyrri hálvleikur leið, tóktist talan veruliga at skula gerast um eyðmýking.
Eftir steðgin javnaði spælið seg nakað, men sigurin komn ongantíð í vanda, og so kundi hópurin stórliga fegnast um ein trivaligan sigur í eini fyri okkum serstakliga stuttligari grannauppgerð.
Neistin-Kyndil 32-25 (17-9)
Málskjúttar hjá Neistanum: Rói B. Hansen 8(1), Tommy Fletcher 6, Andras Joensen 3, Herbjørn Lava 3, Hjalti í Jákupsstovu 3, Jugoslav Djumic 3, John í Innistovu 2, Teis Horn 2, Rasmus Müller 1, Torkil Mørk 1
Sunnudagin 13. september bleiv spælt um Lionsbikarið.
13.09.2015
FTZ. : H71 - Neistin í Hoyvíkshøllinin
Ungdómsmennari hjá Neistanum
28.08.2015
Scott er sjálvur hondbóltspælari og hevur harafturat útbúgvin úr Danmark sum hondbóltsvenjari . Scott hevur eisini eitt tíðarskeið sjálvur spælt hondbólt í Danmark.
Scott fer m.a at leiða venjaratoymið í Neistanum, og saman við nevnd og venjarum skipa ungdómsarbeiði í felagnum. Eisini fer Scott at fylgja væl við, at tann einstaki leikarin fær tað røttu tillagaða hondbóltmenningina í tøttum samstarvi við ungdómsvenjararnar, og vera við til at leggja til rættis venjingar og servenjingar við leikarunum í felagnum.
Vit ynskja Scott hjartaliga vælkomnan í Neistan
Jakob skal hjálpa Flemming
20.08.2015
Tað er nú greitt, at tað verður Jakob Jónsson, sum skal hjálpa Flemming Raben og besta kvinnuliðnum hjá Neistanum.
Komandi vetur verður tað Flemming Raben, sum verður høvðusvenjari hjá kvinnunum. Nú er greitt, at tað verður Jacob Jónson sum verður hjálparvenjari hjá besta kvinnuliði Neistans. Liðleiðari hjá kvinnunum er Eirikur Magnussen.
Maningin á liðnum er nakað broytt í mun til undanfarna kappingarár. Milica Rankovic er farin av landinum, og Birita Wardum boðaði frá, at hon nú gavst, eftir at hon í vár tók ímóti FM-steypinum.
Hinvegin eru Marianna Holm Jacobsen, Ása á Neystabø og Unn Kragesteen fluttar aftur til Føroya, og tær verða ætlandi partur av liðnum, umframt at vit sjálvandi altíð vóna, at nakrar av ungu og evnaríku spælarum í felagnum fara at troka seg framat á besta liðnum.
Spennandi verður at fylgja við hvussu leikur ferð.
Vit ynskja leikarum, venjarum og hjálparfólkum vælkomin og ynskja tykkum góða eydnu
So fara vit í gongd aftur . . .
18.08.2015
. . . við hondbóltinum
Venjingarnar byrja aftur mánadagin 24. august
Nú summarferian er av, og skúlanir byrjaðir aftur, er tíðin eisini komin til, at allir Neistaleikarar finna sær hondbóltsskógvarnar fram.
LIMAGJALD
Vit vilja eisini heita á tykkum, um at gjalda limagjaldið beinanvegin.
Til ber at gjalda við gjaldskorti her á heimasíðuni. Leinkjurnar til teir einstøku aldursbólkarnar síggjast til høgru her á síðuni undir ”limagjald”
Vinarliga Nevndin


text:
Tíðindaskriv
17.04.2017 - 14:22
Mentan > Mentan > Barna- og ungdómsmentan
Føroyska felagið sp/f Tatanka, sum í februar gav út tríggjar nýggjar føroyskar teknifilmar, sum serliga eru ætlaðir smærri børnum, hevur í dag almannakunngjørt enn ein teknifilm.
Hesaferð er talan um teknifilm til sangin ”Hjólini á bussinum mala runt, runt, runt”, ið er ein leyslig týðing og føroysk útgáva av vælkenda enska sanginum ”The Wheels on the Bus”, sum er vælkendur fyri flestu smábørn.
Eins og við teimum fyrstu trimum teknifilmunum, er ætlanin við hesum fjórða teknifilmunum tann, at veðrurin Stúti, lundin Flaksi og haran Fima, og nú eisini tarvurin Tatanka og tjaldrið Klippa, kunnu verða eitt íkast til føroysk børn at læra føroyska málið við hjálp av sangum og ymsum ramsum.
Nógv føroysk børn eru von við at síggja slíkar teknifilmar á enskum og øðrum útlendskum málum á internetinum. Og tað er ikki óvanligt, at sjálvt smá føroysk børn duga bæði bókstavir, tøl og sangir á t.d. enskum.
- Vit almannakunngjørdu tríggjar nýggjar filmar í februar, og móttøkan var sera góð og jalig. Vit hava tí hug at arbeiða víðari við hesum, og nú er so tann fjórði filmurin liðugur. Væntandi koma onkrir filmar afturat í ár, sigur stigtakarin til hesar teknifilmarnar, Sigfríður á Plógv Hansen, sum er eigari og stjóri í felagnum handan filmarnar.
Hesin filmurin, sum nú er almannakunngjørdur, er eins og teir tríggir fyrstu filmarnir ókeypis og kann síggjast á YouTube.


text:
Hann er føddur í Kirkjubø 20/8-1913, sonur skaldið og politikaran Jóannes Patursson og konu hansara Guðny. Blaðungur fór hann til Íslands, har hann í 1933 tók studentsprógv. Haðani fór hann til Oslo, har hann tók 1. part í búfrøðislestri, fullfíggjað cand. polit prógv tók hann á lærda háskúlanum í Keypmannahavn í 1942.
Heimafturkomin til Føroya eftir stríðslok var hann fíggjarligi ráðgevi løgtingsins 1946-47, eitt skifti fiskimaður og í 1953 varð hann kosin til formann í Føroya Fiskimannafelag. Nú kom hann av álvara upp í politikk. Hann var við til at stovnseta Tjóðveldisflokkin og gjørdist í apríl 1949 blaðstjóri á málgagni floksins »14. September«, eitt starv hann røkti í fyrstu atløgu fram til 1962 og aftur frá august 1973 til januar 1976.
Í 1954 varð hann valdur tingmaður fyri Sandoyar valdømi, sum hann umboðaði fram til 1966. Frá 1970 hevur hann verið valdur á ting fyri Suðurstreymoyar valdømi. Hann var landsstýrismaður í sjálvstýrislandsstýrinum 1963-66 og føroyskur fólkatingsmaður 1973-77.
Erlendur hevur lagt úr hondum frágera nógv skrivligt tilfar, umframt tær hundraðtals politisku blaðgreinirnar og tey mongu *ritini, ið viðgera samfelagsmál, hevur hann skrivað tvey stórverk.
Annað er minningarrit Føroya fiskimannafelags »Fiskiveiði - Fiskimenn 1850-1939 I-II«, sum kom út 1961/62, og fram-haldið »Fiskivinna og fiskivinnumál 1940-70 I-II-III«, ið kom út í tíðarskeiðinum 1976-1981, og hitt er ein Føroya søga, ið ætlandi kemur í 5 pørtum, harav tríggir eru komnir.
Fyri ritverk síni fiskivinnuni viðvíkjandi fekk høvundurin í 1981 heiðursløn *M. A. Jacobsens fyri *yrkisbókmentir
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Orð: John Willard Peterson
Lag: John Willard Peterson og Alfred B. Smith
Týtt: Dagny Tróndheim (ørindini) og Øssur Berghamar (niðurlagið)
Upprunaheiti: Surely goodness and mercy
1. Á ferð og á einsligum vegi
í kulda og myrkri gekk eg,
tá Jesus, mín Frelsari, fann meg,
í hond tók og leiðir sín veg.
Niðurlag: :,: Bert góðska og náði skal fylgja mær
allar dagar, eg fold eri á. :,:
Og eg skal búgva um ævir í húsi Harrans,
og eg skal sita við borðið honum hjá.
Bert góðska og náði skal fylgja mær
allar dagar, eg fold eri á.
2. Mær hvílu til sálina troyttu
hann gevur og varðveitir meg.
Hann leiðir til vøtnini stillu,
mær fylgir hvørt stig henda veg.
3. Ber leið mín um deyðskuggadalin,
við lið mína Frelsarin er,
og tryggur í hond hans eg eri,
mær bústað til reiðar hann ger.


text:
Fróðskaparsetur Føroya á odda fyri stórari vísindaligari kanning um enskar Premier League-fótbóltsspælarar
Í dag varð nýggj vísindalig grein almannakunngjørd í vísindaliga tíðarritinum Science and Medicine in Football, sum er spildurnýtt sertíðarrit hjá kenda tíðarritinum Journal of Sport Sciences. Tað er Magni Mohr, lektari á Setrinum, sum er oddamaður í kanningini, sum er framd í samstarvi við Gøteborgs Universitet og Syddansk Universitet.
Magni Mohr hevur haft ábyrgd av verkætlanini, sum er framd saman við ph.d.-lesandi á Gøteborgs Universitet, Dan Fransson, og professara á Syddansk Universitet, Peter Krustrup.
Fylgt øllum leikarum, greinað 473
Kanningin er ein umfatandi og neyv greining rennimynstrum hjá 473 fótbóltsleikarum í ensku Premier League (PL), og talan er um mest nágreiniligu vísindaligu kanning av hesum slag higartil. Dáturnar vóru innsavnaðar í eitt trý ára tíðarskeið av øllum leikarum í ensku Premier League.
- Verkætlanin hevur verið í gongd seinastu fimm árini, og bara sjálv dátuviðgerðin hevur tikið meira enn eitt ár, sigur Magni Mohr, verkætlanarleiðari.
Kanningin er hugsavnað um tey mest krevjandi tíðarbilini í fótbóltsdystunum hjá einstaka leikaranum, t.v.s. tey stuttu tíðarbilinum, tá ið einstaki leikarin arbeiðir allar harðast.
Fimm minuttir um at koma fyri seg eftir hart arbeiði
Víst verður m.a. á, at aftaná tey harðastu 1 og 2-minutt tíðarbilini í dystunum vísa leikararnir týðulig tekin uppá møði sum varir í minst 5 minuttir. Við øðrum orðum er úrvalsfótbóltur í dag á allarhægsta stigi eyðkendur av, at leikararnir arbeiða sera hart í 1-2 minuttir og síðani koma hvíldarinterval á umleið 5 minuttir, har runnið verður við munandi lægri ferð, áðrenn einstaki leikararin aftur er úthvíldur og klárur at fremja nýtt líknandi arbeiðsinterval.
- Hetta fyribrigdið verður nevnt ‘temporary fatigue’ ella ‘fyribils møði’, og hugtakið varð fyri fyrstu ferð lýst í kanning hjá okkum í 2003, sigur Magni Mohr, ið greiðir frá, at júst henda greinin frá 2003 er mest endurgivna fótbóltskanning nakrantíð í vísindaligum greinum og hevur fleiri enn 1000 endurgevingar (sokallað citations).
Flytur okkara uppfatan av fótbóltsspælinum
- Seinastu nógvu árini hava vit arbeitt víðari við at greina hetta hugtakið fysiologiskt, og nýggja kanningin flytur okkara fatan av fótbóltsspælinum munandi víðari, sigur Magni Mohr, ið væntar, at júst henda nýggja kanningin fer at fáa stóra umrøðu uttanlands.
Kanningin lýsir eisini, hvat hendir í teimum mest intensu tíðarbilunum í einum fótbóltsdysti á hægsta stigi, og hetta gevur fótbóltsvenjarum týdningarmikla vitan, tá ið tað kemur til at leggja venjing til rættis.
Í kanningini verður eisini víst á, at leikarar á øllum plássum vísa hesi møðiseyðkenni (fyribils møði), hóast munir vóru ímillum leikarar við ymiskum taktiskum leiklutum. T.d. kann nevnast, at miðverjuleikarar uppliva í minni mun hetta slagið av møði enn leikarar á øðrum plássum. Sjálvt eykaleikarar, sum verða skiftir inn í seinna hálvleiki, gerast fyribils móðir eftir hesi sera hørðu 1-2 minutts tíðarbil, sum krevja umleið 5 minuttir av hvíldartíð, áðrenn einstaki leikarin aftur er klárur at avrika optimalt kropsliga.
Nýggj vitan kann verða hent amboð
Kanningin vísir eisini stórar individuellar munir ímillum rennnimynstur og møðismynstur hjá enskum Premier League leikarunum.
- At lýsa arbeiðskrøvini hjá einstøkum leikarum og serstøkum leikaratypum er heilt grundleggjandi fyri at kunna leggja til rættis venjing, ið er serstøk fyri hvønn spælara sær, sigur Magni Mohr.
Magni Mohr hevur í fleiri umførum seinastu 20 árini arbeitt fyri fótbóltslið á hægsta altjóða stigi, og hjá hesum liðum hevur einstaklingagrundað kropslig venjing verið fastur táttur av venjingarætlanini.
Nýggja kanningin á Fróðskaparsetri Føroya gevur altjóða fótbóltsvenjarum nýggja og týðandi vitan til betri at fremja kropsliga venjing, sum fær leikarar at avrika betur í teimum mest krevjandi og avgerandi tíðarbilunum í fótbóltsdystum.
Greinin kann lesast HER.
Samband: Magni Mohr, 292270, magnim@setur.fo


text:
22.7.08
Tráðleyst og ókeypis
Ovast sæst Hotel King George, niðri undir Commodore og niðastu myndirnar eru av The Bean. Kalt er í veðrinum hesar dagar i San Francisco (Myndir: Birgir Kruse)
Vit búgva á Hotel King George, sum er á Union Square, mitt í San Francisco. Eitt gamalt hotell, í enskum stíli, einsamalt, millum hægri, størri og meiri prangandi bygningar. Tað er ikki ilt at gita, hvussu tíðin man fara við hesum bygningi. Fyrru ferðina vit vóru í San Francisco, tað var í 2003, búðu vit á Commedore hotellinum longur upp í Sutter Street. Ta ferðina fóru vit javnan yvir um vegin til hollendsku kaffistovuna The Bean, at lesa meyl. Dýrt og trupult. Men mangt er broytt. Í dag er netsamband á øllum hotellum, bæði í forhøll og á hvørjum kamari. Ókeypis og tráðleyst. Soleiðis fer tíðin við øllum. Og onkuntíð gongur tað tann betra vegin.
at 6:01 PM
Labels: ferðafrásøgn


text:
Birkblog ynskir øllum lesarum eini gleðilig jól og eitt gott nýggjár, sum fer at verða aktuelt um eina góða viku.
Hesa ársins tíð, tá árið rennur út og eitt nýtt stundar til, verður tikið saman um á øllum økjum, so ein ábending og eitt umhvarv kann hómast, hvussu skarst og hvat fekst burturúr, ikki bara fyri íleggjarar, men eisini fyri brúkarar, ið til gerandis skifta orð um nýggj rák og fyribrigdi í tíðindaverðini, sum einaferð var so sára einføld. Ikki minst tá bara eitt útvarp var og einki annað. Jú, kanska norðmaðurin og danskarin á langbylgjusendaranum í Kalundborg, og so Tórshavnsradio á bygd. Ja, og so tey góðu gomlu heimaprentaðu pappírsbløðini.
Í dag er miðlamyndin so fragmenterað sum aldri áður. Møguleikarnir eru ovurhonds nógvir. Nógv bjóða sær til, og nú fæst eisini stuðul til miðlavirksemi hjá øðrum enn útvarpinum og sjónvarpinum, sum man einaferð, við høvdinum undir arminum, koyrdi í ein pott og kallaði kringvarpið. So varð kringvarpsgjaldið strikað og kravt inn yvir skattin.
Nú skuldi verið lagamanni at skriva, tala og mediera á øllum pallum, tí neyvan er nakað land í verðini, sum er so telduríkt og netbundið sum Føroyar, og hartil forvitið, altíð við nýggjastu tøkni og best útbúna fólki á hvørjum pinni.
Allíkavæl hefti eg meg við, at sterkasta fría fjølmiðlasamtak, sum í fyrstu útbering fær mesta almenna fjølmiðlastuðulin, byggir nýggjastu høvuðssøguna beint á eitt partsinnlegg hjá øðrum av tveimum stríðandi pørtum í áðurnevnda kringvarpi.
Á fjølmiðlaøkinum er hetta mín størsta undran í ár.
Einoygt partsinnlegg sum copy-and-paste beint frá sakførara, í næstu løtu sett til sølu sum avís á gøtuni.
Kanska ber hetta boð um ein doyggjandi máta, rigor-media-mortis, at reka tíðindavirksemi uppá.
Gud vit, hvat vit hava í væntu á heimliga miðlaøkinum í nýggja árinum. Men betri vóni eg, at tað verður.
Livst, so spyrst.
Gleðilig jól!


text:
References
Overview
- businesses, organizations, groups and others who Steingrund Akustik has worked for or done assignments for:
Architects
Árni Winther Arkitektar, Albert Isfeld Arkitektar, Arkitektar 99, MAP Arkitektar, Selmar Nielsen Arkitektar, Fuglø Arkitektar, Palli Gregoriussen, Janus Sørensen
Municipalities
Tórshavnar Kommuna, Runavíkar Kommuna, Klaksvíkar Kommuna, Gøtu Kommuna, Nes Kommuna, Fuglafjarðar Kommuna, Sørvágs Kommuna, Sjóvar Kommuna, Sunda Kommuna, Sands Kommuna
Kindergardens, day care centres, play schools
Á Sandi, á Svangaskarði, Drotning Ingridar, í Klaksvík, í Søldarfirði, á Mýrunum í Runavík, Víkin í Æðuvík, við Løgmannabreyt, á Hamrinum á Argjum, í Gøtu, í Hósvík, í Hoyvík, á Toftum
Community Centres
Bygdarhús í Kollafirði, Bygdarhús í Lorvík, Havnar Róðrarfelag, Losjan í Havn, Sjóar Sóknar Pensionistafelag, Eldrafelagið Nón, Eldrafelagið Borgin
Nursing Homes
Eysturoyar Røktar- og Ellisheim, Gøtubrá, Tjarnargarður
Festivals & Concerts
G! Festival, Summarfestivalurin, FOFestival, Asfalt, Ólavsøkukonsertin
Production Halls
Bakkafrost, Fútaklettur, Høll hjá Halduri Wang, Marine Harvest, Nova, SEV á Sundi
Harbours
Tórshavnar Havn, Runavíkar Havn, Fuglafjarðar Havn
Apartments and flats
Hamarin á Argjum, undir Kongavarða
Sports Centres
Badmintonhøllin í Klaksvík, Ítróttarhøllin inni í Dal, Ítróttarhøllin í Runavík, KÍF-Høllin
Churches
Hoyvíkar Kirkja, Gøtu Kirkja, Glyvra Kirkja, Havnar Kirkja
Concert Halls
Norðurlandahúsið, Løkshøll í Runavík, Mentanarhúsið í Fuglafirði
Outdoor Sound Control
Apoteksverkið, IRF, J&K Petersen, SMS, Umhvørvisstovan
Houses of Worship
Ebenezer, Hebron, Immanuel, Lívdin, Nebo, Oasan, Siloa, Filadelfia, KFUM&K í Klaksvík, Meinigheitshúsið í Havn
Private Homes
A number of private homes
Offices
Advokatskrivstovan, Almanna- & Heilsumálaráðið, Almannastovan, Eik í Klaksvík, Eik í Miðbýnum, Elektron, Flogvøllurin, Føroya Altjóða Skipaskráseting, Føroya Banki, Føroya Prent, Føroya Sparikassi, Føroya Tele, Kall, Kjølbro Heilsøla, Landsbyggifelagið, Landssjúkrahúsið, Landsverk, Løgmansskrivstovan, Miðlahúsið, Miðlavarpið, Norðoya Sparikassi, Sansir, Sendistovan, Shell á Viðanesi, Sparikassin, TAKS, Tryggingfelagið Føroyar
Schools
Fiskivinnuskúlin, Føroya Studentaskúli í Hoydølum, Skúladepilin í Suðuroy, Skúlin á Strondum, Skúlin á Ziskatrø, Skúlin í Vestmanna, Skúlin í Rituvík, Skúlin í Søldarfirði, Venjingarskúlin, Skúlin við Løgmannabreyt, Argja Skúli, Skúlin í Runavík, Skúlin á Toftum, Tónleikaskúli í Sørvági
Theatres and clubs
Atlantis, Cippo, Margarinfabrikkin, Rex
Studios
JakZac Studio, Studio hjá Jónas á Bryggjubakka, Studio hjá Kaj, Studio Pegasus, Útvarp Føroya
Last Updated (Monday, 07 June 2010 19:27)


text:
Arbeišsroynd
Endamįliš er at gera metingar av vinnufųrleikanum hjį umsųkjaranum og um onnur tiltųk skulu setast ķ verk, soleišis at umsųkjarin kann fóta sęr į arbeišsmarknašinum. Ein arbeišsroynd kann eisini hava til endamįls at bśna umsųkjaran til arbeišsmarknašin.
Treytir
Fyri at fįa endurbśgvingarstušul frį Almannaverkinum skal umsųkjarin hava ein skerdan fųrleika av heilsuligum ella sosialum įvum. Śtlit fyri starvssetan į arbeišsmarknašinum eftir lokna arbeišsroynd, skal verša til stašar, og skal kunna fųra til fķggjarligt sjįlvbjargni.
Starvstreytir
Śtgangsstųši skal takast ķ teimum fųrleikum, sum umsųkjarin hevur. Arbeišiš skal tķ tillagast fųrleikanum hjį umsųkjaranum, og umstųšunum į arbeišsplįssinum. Arbeišsuppgįvur, arbeišstķš og annaš veršur avtalaš viš arbeišsplįssiš.
Taš er umrįšandi, at arbeišsroynd inniheldur veruligt arbeišiš. Somuleišis er umrįšandi, at arbeišsgevari og starvsfelagar stušla umsųkjaranum gjųgnum arbeišsroyndina.
Fķggjarlig višurskiftir
Umsųkjarin fęr eina veiting frį Almannaverkinum, mešan hann er ķ arbeišsroynd. Veitingin svarar til eina forsorgarveiting, iš er ein grundupphędd umframt ašrar rķmiligar fastar śtreišslur. Veitingin er ikki skattskyldug og kann ķ mesta lagi svara til dagpengahįmarkiš. Undir serligum umstųšum kann dagpengahįmarkiš hękkast.
Allar inntųkur hjį umsųkjaranum verša mótroknašar ķ veitingini frį Almannaverkinum. Dųmi um inntųkur, sum verša mótroknašar: Lųnarinntųka, feriulųn, skattskyldug pensjón, avlopsskattur, gįvur og vinningar.
Śtreišslur av arbeišsroynd
Almannaverkiš kann gjalda śtreišslur, sum umsųkjarin ella arbeišsgevarin hava undir arbeišsroyndini. Dųmi um śtreišslur kunnu verša: arbeišsklęšir, skeiš og annaš.
Eftirmetingar
Tį iš arbeišsroyndin endar, fęr Almannaverkiš frįgreišing frį arbeišsgevaranum um arbeišsroyndina. Gjųrd veršur eisini ein meting av arbeišsavriki, arbeišsuppgįvum, uppmųting, sjśkrafrįveru og annaš. Endamįliš viš metingini frį arbeišsgevaranum er, at gera ętlanir um framtķšina hjį umsųkjaranum.
Dagført tann 15-07-2013


text:
Kunngerð broyting í byggisamtykt D og E øki
Broyting í Almennu Byggisamtyktini fyri Hvannasunds KommunuTilfar, sum lýsir broytingina liggur frammi á kommunuskrivstovuni og www.hvannasund.fo frá 28. oktober 2016 til og við 18. november 2016.
Sambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinast broytt við løgtingslóg nr. 19 frá 18. mars 2013, verður við hesum broytingaruppskot fyri ”D og E øki fyri Hvannasunds kommunu” framlagt til eftirlits:
Møgulig mótmæli ella broytingaruppskot verða at senda Hvannasunds kommunu skrivliga í seinasta lagi kl. 12 9. desember 2016.
Hvannasund 27. oktober 2016
Hvannasunds Kommuna
Broyting í teksti til D og E øki.pdf
Uppskot um broyting samtykt. 17.10.16.pdf


text:
Jógvan í Lon Jacobsen, Adjunktur. Fróðskaparsetur Føroya (09-05-2007)
Purisma merkir málreinsing. Spurt verður, hvussu útlitini eru fyri at purisman fer at standa seg sum almenn idelogi í Føroyum. Tað vísir seg nevniliga, at hugburður til purismuna er í rættiliga stóran mun bundin at samfelagsligum brigdlum.
Grundarlagið undir fyrilestrinum er ein meiningakanning um hugburð til og nýtslu av ávikavist enskum og føroyskum orðum. Kanningin vísir, at undirtøkan fyri purismuni er størri millum fólk við stuttari ella ongari útbúgving og lágari inntøku enn millum væl útbúgvin fólk og fólk við høgari inntøku. Eisini vísir kanningin, at undirtøkan er størri millum eldri fólk enn millum yngri.


text:
Faldarin verður borin út mikudagin
Faldarin til komandi skúlaár verður borin út til øll húski í Tórshavnar kommunu mikudagin 26. august 2015.
Nógv spennandi skeið verða hetta skúlaárið. Eitt nú kunnu vit nevna: Veðurlæra, dugnaskaparútbúgving í motorpassing, stakgreinalestur á miðnámsstigi, danskt fyri útlendingar, grønlendskt, pólskt, list í Tórshavnar kommunu, søgufrásagnir, við abba á floti, íverksetanarskeið í samstarvi við nýskapanarhúsið Hugskotið, seyming fyri 2 ættarlið, tunesisk hekling, broomstick lace, at garva og tilvirka skinn, silkimáling, ymisk tekniskeið ss croquis, bátasmíð, flætta kurvar, skreytlist, at gera bróstsukur, afrikanskur matur, kaffi og felagssangur,
Í Kaldbak/Kollafirði/Nólsoy verður ymisk rørsla fyri 2 ættarlið, teldulæra fyri eldri, kreativ hondbinding, bind sjal, maskinbinding, tekning og máling, rútmiskt sangkór og ymisk ljóðføri.


text:
Skipast skal fyri mótmæli, nú óskil er á siglingini hjá Strandferðsluni, ið er sperd við skipum, tá okkurt óvæntað hendir ella skip skulu til eftirlit. Pengar eru ikki tøkir, og bæði landsstýrismaður og Strandferðslan eru undir hørðum ágangi, millum annað frá somu politikarum, sum ikki vilja játta nóg mikið av peningi til, at teir fyrst nevndu kunnu gera sítt arbeiði til lítar. Stríð er eisini um tunnlar, hvør skal hava fyrst, og hóast ein ætlan fyriliggur við raðfestingum, so gera okkara politikarar alt teir kunnu fyri at leypa upp um teir, ið liggja fremri, enntá landsstýrismaðurin, sum vil taka sítt egna øki framum. Á sosiala økinum eru eisini stórar avbjóðingar við niðurslitnum bygningum, sum eru farnir í órøkt vegna vantandi viðlíkahald. Tá rokningin so kemur, er hon ovurstór, alt vegna vantandi politiskt skil.
Hetta eru alt ítøkiligar, sjónligar, avbjóðingar, ið hava beinleiðis ávirkan á trivnaðin hjá fólki. Men so er tað alt hitt, sum ikki merkir okkara gerandisdag, men sum er við til at mynda okkum sum eitt fólk. Mentanina kunnu vit hvørki sigla, koyra við ella búgva í, men tá avtornar er hon av minst líka stórum týdningi. Í øllum hesum er tað, at okkara Tjóðsavn verður kroyst. Bygningurin til allar gripirnar er hvørki hóskandi ella virðiligur, hóast hann myndar mergin í okkara samleika. Og tað fornfrøðiliga arbeiðið við útgrevstrum tykist eisini verða niðurraðfest í ólukkumát. Í sambandi við útgrevsturin í Klaksvík er tað vorðið alt meira sjónligt, at fornfrøðiliga arbeiðið er niðurraðfest, so tað stendur eftir. Økir eru kring landið, sum eru friðaði av fornfrøðiligum orsøkum, men sum eingin orka er at gera nakað við. Ein fornfrøðingur er í starvi saman við einum assistenti og einum ráðgeva, og tað sigur seg sjálvt, at hesir ikki megna ovurstóra uppgávuna, sum liggur á teimum.
Tjóðsavnið druknar fultkomuliga í øllum teimum ítøkiligu ynskjunum, sum eisini kunnu geva politiskan vinning tá avtornar. Her mugu hugsjónarfólk trína á pallin og gera sína ávirkan galdandi. Tað gevur neyvan politiskar sigrar her og nú, men fyri okkum sum fólk, gevur tað eitt ómissandi og stórt virði og fara at standa sum varðar í søguni.


text:
Innleiðslutúrur til Norðoyggjar
Ein minniligur túrur
Øll nýggj lesandi á Setrinum eru boðin við á innleiðslutúr til Norðoyggjar í eitt gott samdøgur.
Á innleiðslutúrinum gistir og etur tú saman við lesandi á tíni egnu deild. Harumframt eru ymiskir undirhaldandi aktivitetir, sum eldri lesandi fyriskipa. Leygarkvøldið er felags tiltak fyri allar deildirnar saman.
- BA-lesandi á Føroyamálsdeildini, Námsvísindadeildini og á Søgu- og samfelagsdeildini gista í Klaksvík - her:
Skúlin á Skúlatrøð (Ósáskúlin)
Skúlavegur 6
700 Klaksvík
- BA-lesandi á Náttúruvísindadeildini og á Sjúkrarøktarfrøðideildini gista í Klaksvík - her:
Skótahúsið
Gerðagøta 11
700 Klaksvík
-
MA-lesandi gista í Árnafirði - her:
ÁRF/Árnafjarða Róðrarfelag
Í Urðini 9
727 Árnafjørður
Nærri kunning um innleiðslutúrin - og um nær og hvar felags tiltakið er leygarkvøldið 26. august, fært tú við telduposti.
Umráðandi at fara við
Viðmælt verður øllum lesandi at fara við á innleiðslutúr, tí royndirnar vísa, at luttøkan hevur stóran týdning fyri trivnaðin og samanhaldið restina av lestrinum.
Gjald
Kostnaðurin er 200 kr. fyri túrin. Tú er ikki endaliga tilmeldað/ur, fyrr enn tú hevur flutt upphæddina á kontu: 9181-0004958723. GG! Minst til at viðnerkja navn!
Freist at melda til
Freistin at melda seg til er skjótast gjørligt - og gjaldið skal vera flutt í allarseinasta lagi mikudagin 23. august.
Hjartaliga vælkomin til ein minniligan túr og nøkur spennandi, mennandi og lærurík ár á Setrinum.
Blíðar heilsur
Fróðskaparsetur Føroya


text:
Anfinn Kallsberg
Anfinn Kallsberg (19. november 1947) var løgmaður í Føroyum 1998-2004, hann hevur eisini verið fiskimálaráðharri, fíggjarmálaráðharri, løgtingsformaður og formaður í Løgtingsins Fíggjarnevnd. Hann var limur í Danska Fólkatinginum frá 2005 til 2007. Anfinn er útbúgvin innan skrivstovu og handil. Hevur starvast sjálvstøðugur við bókhaldi og annað á Viðareiði í tíðarskeiðinum frá 1974 til 1996. Harumframt hevur hann starvast hjá J.F. Kjølbro í Klaksvik frá 1964 til 1974.[1] Anfinn Kalsberg legði frá sær sum løgtingsmaður í januar 2011, tá Fólkaflokkurin avgørdi at gera ymiskar umrokeringar í flokkinum. Jørgen Niclassen fór frá sum uttanríkisráðharri og fór í staðin í Løgtingið. Annfinn hevði tá verið virkin í føroyskum politikki á Føroya Løgtingi í 30 ár.[2]
Løgtingslimur, landsstýrismaður, løgmaður, nevndarsessir og onnur álitisstørv[rætta | rætta wikitekst]
- 1974 - 1980 Borgarstjóri í Viðareiðis kommunu
- 1980 - 1998 Løgtingslimur
- 1983 - 1985 Landsstýrismaður í fiskivinnu- og handilsmálum
- 1985 - 1986 Varalimur í Norðurlandaráðnum
- 1989 Landsstýrismaður í fiskivinnumálum
- 1989-90 Fíggjarnevndarformaður og aftur frá
- 1991 - 1996 Limur í stýrinum fyri Klaksvíkar Sjúkrahús
- 1991 januar - juli Fastur limur í Norðurlandaráðnum
- 1991 - 1994 Varalimur í Norðurlandaráðnum
- 1991 - 1993 Løgtingsformaður
- Juli 1994 - 1996 Fastur limur í Norðurlandaráðnum
- 1994 - 2007 Formaður í Fólkaflokkinum
- 1996 - 1998 Landsstýrismaður í fíggjarmálum
- 1998 Landstýrismaður
- Mai 1998 - Januar 2004 Løgmaður
- 2004 - Fíggjarnevndarformaður
- 8. februar 2005 - 13. november 2007 Fólkatingsumboð fyri Fólkaflokkin
- 19. januar 2011 - Anfinn Kallsberg legði tingsess sín frá sær[3]
Keldur[rætta | rætta wikitekst]
Ávisingar úteftir[rætta | rætta wikitekst]
- Folketinget.dk - Anfinn Kallsberg
- Folkaflokkurin.fo - Anfinn Kallsberg
- Løgtingið 150 - Hátíðarrit. Tórshavn 2002, Bind 2, s. 308 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Fólkatalið var 50.250 tann 1. juli. Tað vaks við 734 fólkum ella 1,5% í 12-mánaðarskeiðinum juli 2016 – juni 2017. Hetta kemur av stórari nettotilflyting á 440, ið er munurin millum tilflyting og fráflyting, og av einum burðaravlopi á 294, ið er munurin millum fødd og deyð. Burðaravlopið er tað størsta síðani 2007, og nettotilflytingin hevur ongantíð verið størri, undantikið 2001, tá fleiri fluttu heimaftur aftaná stóru kreppuna fyrru helvt í 1990-unum. Og undantikið árini 2000 og 2001 hevur árligi fólkavøksturin ongantíð verið størri í tali enn nú.
Bæði minkað fráflyting, økt tilflyting og økt burðaravlop skapa stóra fólkavøksturin
Tann stóra broytingin í gongdini í fólkatalinum kemur serliga av flytingini, har fráflytingin er minkað nógv, samstundis sum tað hevur verið ein vøkstur í tilflytingini. Men samstundis hevur eisini burðaravlopið ment seg upp á 294, eftir at tað fyri nøkrum fáum árum síðani var ein triðing lægri.
Vit skulu heilt aftur til 1983 fyri at finna so lágt tal fyri fráflytingina, sum tey 1.200, ið fluttu av landinum hetta 12-mánaðarskeiðið. Verður fráflytingin roknað í mun til fólkatalið, finna vit als ikki so lágt tal fyri fráflyting í hagtalsgrunninum, ið gongur aftur til 1970. Eisini tilflytingin er vaksin og er tann størsta síðani 2002.
Nakrar fleiri kvinnur enn menn í fólkavøkstrinum
Av vøkstrinum í fólkatalinum á 734 í hesum 12-mánaðarskeiðinum er tann størri parturin kvinnur, 386 í tali, samanborið við 348 menn. Munurin kemur av føðitalinum, deyðatalinum og nettoflytingini, har úrslitið tilsamans verður, at í fólkavøkstrinum juli 2016 – juni 2017 vóru 38 fleiri kvinnur enn menn.
Seinastu tvey árini er nú nettotilflyting hjá báðum kynum alt árið uttan í august, ið er tann stóri fráflytimánaðurin serliga hjá ungfólki, ið fara uttanlands í lestrarørindum. Tó var nettofráflytingin í august í fjør munandi minni enn árini frammanundan. Komandi mánaðir fara at vísa, um stóri fólkavøksturin heldur fram, tí við næstu uppgerð fáa vit juli, vanliga við tí størsti tilflytingini, og síðani august, vanliga við tí størsti fráflytingini
Fólkavøksturin heldur higartil fram við somu ferð
Seinastu trý árini hevur sum nevnt verið óvanliga stórur fólkavøkstur, og enn er onki, sum bendir á, at ferðin í fólkavøkstrinum er við at hæsa av, sum sæst av myndini niðanfyri. Nú fólkatalið er komið upp á 50.250 fyri 1. juli, og væntandi veksur eini 200 aftrat fram til 1. august, fer tað ikki at gera stórvegis mun, um fólkatalið fær eitt lítið afturstig á eini 150 í tí stóra fráflytingarmánaðinum august.
Fólkavøksturin heldur higartil fram við somu ferð
Seinastu trý árini hevur sum nevnt verið óvanliga stórur fólkavøkstur, og enn er onki, sum bendir á, at ferðin í fólkavøkstrinum er við at hæsa av, sum sæst av myndini niðanfyri. Nú fólkatalið er komið upp á 50.250 fyri 1. juli, og væntandi veksur eini 200 aftrat fram til 1. august, fer tað ikki at gera stórvegis mun, um fólkatalið fær eitt lítið afturstig á eini 150 í tí stóra fráflytingarmánaðinum august.
Vøkstur í 20 kommunum, stendur í stað ella minkar í 9
Fólkatalið veksur í 20 kommunum, er óbroytt í einari og minkar í 8 kommunum. Nógv størsti vøksturin í tali er í Tórshavnar kommunu við 331 fólkum fólkum, ið er 45% av fólkavøkstrinum fyri alt landið. Lutfalsliga var størsti vøksturin í Skálavíkar kommunu við 10%. Í Suðuroy er munandi minking í Hvalbiar og Hovs kommunum, men vøksturin í hinum kommunum, serliga í Tvøroyrar og Vágs kommunum, dregur alla oynna upp á ein hampiliga stóran vøkstur. Av øðrum kommunum er minking í Nes, Vestmanna, Kunoyar, Sands, Eiðis og Fámjins kommunum.
Vøkstur í størru oyggjunum, misjøvn gongd í útoyggjum
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum. Í nøkrum útoyggjum veksur fólkatalið, serstakliga nógv í Hestoy við 9 fólkum, svarandi til 53%. Í nøkrum halda tey tørn so ella veksa eitt sindur, sum í Nólsoy, Fugloy, Stóra Dímun, Mikinesi og Skúvoy, í nøkrum minkar minkar tað, serliga í Svínoy.
Dagførd og útgreinað íbúgvatøl eru at finna í hagtalsgrunninum her.


text:
Lýsing
Vit søkja eftir einum pedagogi at starvast 30 tímar um vikuna.
Starvið verður sett skjótast gjørligt
Í Spíranum ganga 27. fitt børn.
Vit hava góðar umstøður bæði uttandura og innandura.
Okkara ynski er at:
- Tú hevur góð samstarvsevni
- Tú ert álítandi
- Tú hevur áræði at geva børnunum avbjóðingar í gerandisdegnum.
- Og dugir at taka børnini við at skipa sín gerandisdag.
- Tú vilt vera við til at mynda og menna okkara pedagogiska arbeiði
- Tú kann arbeiða sjálvstøðugt, tekur ábyrgd og ert nærverandi
- Tú hevur hug og áræði at skapa ein fjølbroyttan og tryggan gerandisdag, við viðring og umsorgan fyri tí einstaka barninum, foreldrum og starvsfeløgum
- At hava tað stuttligt saman við børnum
- Teldukunnleika
Lønar- og setunarviðurskifti: Lønin er sambart sáttmála millum Føroya Pedagogfelag og Føroya kommunala arbeiðsgevarafelag .
Umsøknir:
Umsøknir við avriti av prógvi og møguligum viðmælum, skulu vera okkum í hendi í seinasta lagi fríggjadagin 31 januar 2018 og sendast til Korndalsgarður, Foravegur 11, 470 Eiði ella á korndalsgardur@eidi.fo
Meira fæst at vita um starvið við at venda sær til stovnsleiðaran Jensinu Magnussen á tlf. 740410


text:
Ivan Hentze Niclasen 04.12.2017 (19:48)
Hvar var tíðindaleiðarin?
Longu undanfarna fríggjadag gjørdi eg bæði Liljuna Weihe, tíðindaleiðara, og Barbaru Holm á Sosialinum varugar við, at týðandi partar av greinunum í Sosialinum um ófriðin í Kringvarpinum vóru villleiðandi. Síðani havi eg havt eitt ávíst samskift við Barbaru Holm – ikki minst gjøgnum miðlarnar. Tað undrar meg, at tíðindaleiðarin í KvF ikki hevur sett seg í samband við meg aftur, síðani eg ringdi til hana tann fríggjadagin og boðaði henni frá, at álvarsamur ivi var sáddur um hennara ábyrgdarøki í KvF. Tíðindaleiðarin var jú virkin partur av tí redaktionellu viðgerð, sum førdi til samrøðuna við Eyðun Mørkøre, stjóra í TAKS, í kjakinum eftir Dag og Viku týskvøldið tann 26 september. Tí skuldi tað verið laga manni hjá tíðindaleiðaranum at staðið undir liðini á mær at verja tíðindaflutningin í KvF móti villleiðingunum í Sosialinum, og móti tí duldu keldu í KvF, sum hesar villleiðingar m.a. byggja á. Tí má eg koma við hesum viðmerkingum
Talan var ikki – sum Sosialurin aftur í dag rør fram undir – um eina dulda avtalu millum stjóran í KvF og stjóran á TAKS um at koma í sjónvarpsstovuna 26. september. Innbjóðingin var almenn. Hon stóð í lesarabrævi dagin fyri, tá stjórin í KvF bjóðar stjóranum á TAKS í sjónvarpsstovuna við hesum orðum:
“Best hevði tó verið, um stjórin á TAKS sjálvur svaraði fyri seg og útdjúpaði almennu viðmerkingar teirra til frágreiðingina hjá Bárði Larsen. Hetta stendur honum framvegis í boði.”
Hetta lesarabrævið við innbjóðingini og tíðindaflutningurin um skattamálið varð umrøtt á fundi um morgunin 25. september í KvF millum stjóran, tíðindaleiðaran og báðar redaktørarnar á D&V.
Dagin eftir – tíðliga seinnapartin týsdagin tann 26 september - kemur Johnny í Grótinum til mín og sigur, at nú hevur stjórin á TAKS ringt til sín, og at hann – Eyðun Mørkøre – vil úttala seg.
Sum eg áður havi greitt frá, so er redaktørskipanin í KvF soleiðis háttað, at tá tað kemur til ta einstøku sendingina, stendur redaktørurin oman fyri stjóran og tíðindaleiðaran. Hetta er fyri at tryggja integritet og trúvirði, soleiðis sum tað m.a. stendur orðað í leiðreglunum um góðan fjølmiðlasið.
Stjórin á TAKS kemur í sjónvarpsstovuna
Eg góðtók, at Eyðun Mørkøre kom í sjónvarpsstovuna, og gjørdi greitt, at tað sjálvandi var upp á okkara fyritreytir. Síðani umrøddi eg hetta við tíðindaleiðaran, og vit gjørdu av – eftir mínum tilmæli – at samrøðan skuldi fara fram í kjaksendingini eftir Dag og Viku, har tíðindaleiðarin sjálv var vertur. Sostatt broyttu vit kjaksendingina, nú stjórin í TAKS loksins vildi úttala seg.
Síðani yvirtók eg tað víðari telefonsamskiftið við Eyðun Mørkøre, meðan tíðindaleiðarin og Jan Lamhauge skrivaðu spurningarnar til hansara. Eyðun Mørkøre fekk hesar spurningarnar til samrøðuna sendandi frá tíðindaleiðaranum kl.17.00:
1) Vit byrja við kanningini hjá Bárði Larsen, sum er rættiliga atfinningarsom mótvegis tær og TAKS. Millum annað verður sagt, at TAKS hevur konstruerað ein veruleika, at talan er um fiktióin heldur enn realitet.
- Er hetta ein eftirrationalisering?
2) Vit fara nøkunlunda kronologiskt gjøgnum málið, sum byrjar í februar 2016
- Hví gjørdi tú ikki beinanvegin vart við, at talan var um eitt skattamál, ið ikki var liðugt avgreitt frá tykkara síðu í 2015?
3) Síðani koma við inn á avgerðina/ikki-avgerðina frá juni 2015 og ivamálið um tær 477 milliónir krónurnar.
- Hví hevur tú eina aðra fatan enn allir aðrir aktørar í hesum málinum?
Hetta – hesir spurningarnir - var avtalan millum Dag og Viku og Eyðun Mørkøre. Tað er vert at geva spurningi 3 gætur. Hendan spurningin legði stjórin í TAKS í telefonsamskiftinum við meg tann seinnapartin dent á at fáa við. Tí so fekk hann høvi at greiða frá viðmerkingunum hjá TAKS til frágreiðingina hjá Bárði Larsen.
Meðan tíðindaleiðarin sjálv gjørdi samrøðuna við stjóran á TAKS, sat Jan Lamhauge í kontrollrúminum og hevði samskiftið við tíðindaleiðaran, meðan samrøðan fór fram. Sostatt helt journalisturin, sum í langa tíð hevur havt málið um hendi, um stýrisvølin undir samrøðuni. At Sosialurin og tann dulda keldan í KvF tann 24. november - og so aftur í dag - so allíkavæl mála ta mynd, at bæði undirritaði, tíðindaleiðarin og Jan Lamhauge allíkavæl vóru sett til viks av óviðkomandi redaktionellum atlitum, er sjálvandi beinleiðis villleiðandi.
Ein firtin stjóri í TAKS sendir teldupost
Samrøðan var hinvegin so nærgangandi, at stjórin á TAKS bleiv firtin. Hósmorgunin 28. september sendir stjórin í KvF ein teldupost til mín um, at stjórin í TAKS var misnøgdur við gongdina í kjakinum týskvøldið tann 26. september. Eyðun Mørkøre førir fram, at tað ber ikki til gera avtalu við stjóra og redaktør í KvF, tá hann áhaldandi verður avbrotin í sjónvarpsstovuni. Eg viðgekk, at samrøðan kundi verið betri frágingin, soleiðis at stjórin í TAKS fekk betri høvi at greiða frá, og tað var tað. Síðani sendi eg teldupostin víðari til tíðindaleiðaran. Vit kundu staðfesta, at firtni telduposturin frá Eyðun Mørkøre prógvaði, at tað arbeiðið, sum redaktiónin gjørdi hendan dagin, var óheft. Stjórin á TAKS fekk mótspæl og ikki fría talutíð.
Fyri at taka saman um: Út frá øllum hesum undrar tað meg stórliga, at Sosialurin áhaldandi ber so villleiðandi upplýsingar fram. Talan var fyri tað fyrsta ikki um eina dulda avtalu millum stjóran í KvF og stjóran á TAKS um at koma í sjónvarpsstovuna. Tvørturímóti sendi tíðindaleiðarin honum spurningarnar kl.17. Talan var fyri tað næsta heldur ikki um, at stjórin í KvF breyt ta redaktionellu ketuna og legði seg út í redaktionellu viðgerðina hendan dagin. Alt hetta hevði Sosialurin fingið at vita, um blaðið spurdi seg fyri hjá redaktørinum hendan dagin.
Og hetta hevði Sosialurin eisini fingið at vita, um blaðið enn einaferð spurdi tíðindaleiðaran í KvF. Ein skuldi trúð, at tað var ein journalistisk sjálvfylgja, at blaðið spurdi tíðindaleiðaran um tíðindaflutningin, sum fer fram á hennara deild. Hví skal eg standa einsamallur og verja ábyrgdarøkið hjá henni? Hon kann vátta, at tað fór fram hendan dagin júst soleiðis, sum eg havi greitt frá. Tíðindaleiðarin var, sum eg havi víst á, við í allari tí redaktionellu viðgerðini hendan dagin. Sjálvandi skuldi ein trúð, at tað var í hennara allarstørsta áhuga at standa sum ein brimgarður um sína deild móti villleiðandi upplýsingunum í Sosialinum. Upplýsingar, sum Sosialurin hevur frá dulnevndari keldu í KvF.
Eg gangi út frá, at Sosialurin komandi dagarnar ger sítt arbeiði til lítar, so vit fáa greiðu á hesum spurningi.
Vinaliga,
Ivan Hentze Niclasen,
Redaktørur, KvF
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 06.12.2017 (22:30)
Sendistovan fyllir 10
Í dag, 6. desember, eru 10 ár síðani lýsingastovan Sendistovan lat upp fyri fyrstu ferð. Sendistovan var samanrenningin millum Reproz og Team85, sum stutt frammanundan eisini hevði keypt Dekostovuna. Sostatt var hetta ein stór samanlegging innan lýsingar, sniðgeving, skelting og deko í Føroyum.
Endamálið var at savna førleikar og kreativar kreftir, so sjálvt tær størstu og mest krevjandi uppgávurnar kundu loysast í Føroyum.
Og tað má sigast at vera rokkið, tí millum størstu avbjóðingarnar, sum Sendistovan hevur megnað er samleikaskiftið frá Kall til Vodafone yvir nátt, samlaða skeltingin av Vága floghavn, samleikaskiftini frá Føroya Banki til BankNordik umframt Sparbank í Grønlandi og Amagerbanken í Danmark til BankNordik.
Eisini eru nógvar heimasíður mentar, skeltakonsept sniðgivin, lýsingaherferðir framdar og nógvar fyritøkur og stovnar hava fingið teirra samleika og búmerki sniðgivið á Sendistovuni, herundir Posta, Glasir, Katrina Christiansen, Landsbanki Føroya, Kringvarpið, Okkara, Landsverk, Ítróttaháskúlin, Kaffihúsið, Januar og nógv, nógv fleiri.
- Dreymurin var at savna bestu sniðgevarnar og bestu kreativu heilarnar undir sama tak sum bestu strategisku førleikarnar og harvið skapa bestu karmar fyri at menna hesa vinnuna í Føroyum. Ikki bara tað, men at hava eina slíka stødd, at vit kunnu lofta øllum, bæði skjótt og væl, líkamikið stødd og slag av samskiftisuppgávu, sigur Christian Nagata, nevndarformaður.
Saman, sundur og tó
Fyrr í ár valdi Sendistovan at taka gamla navnið Dekostovan fram aftur, og rekur nú skelta- og dekovirksemið undir navninum Dekostovan.
- Hetta var eitt tilvitað val, tí vit ynsktu at reindyrka bæði økini og geva starvsfólkunum røttu karmarnar at arbeiða undir, og kundum tær bestu loysnirnar, sigur Niels Arge Gálan, stjóri.
- Soleiðis er Sendistovan ein rein lýsingastova, og Dekostovan ein rein skeltaverkstova, við øllum sum tað viðførir, sigur hann.
Føðingardagurin verður hildin saman við starvsfólkum í dag, og 5. januar 2018 verður móttøka í hølunum í Stiðjagøtu 11, har Sendistovan og Dekostovan halda til. Tá eru øll vælkomin til ábit og undirhald, umframt at síggja snotiligu hølini.
- Tá vóna vit at síggja kundar og samstarvsfelagar, veitarar og vinir, sigur Christian Nagata.
- Og kappingarneytar, sum vilja spionera, leggur Niels Arge Galán afturat við einum brosi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Far væl
Av Súsanna Helena Patursson. Føringatíðindi nr. 16 tann 20. august 1896.
Tað oftani er
mangt undarligt til í hesari verð,
sum eingin kann ætla og ei vita hví
at tað so skal verða, at ynskjuni blíð
ei vilja útganga sum vit ynskja mest,
men heldur sum verst.
Tað fellur so tungt,
meðan hjartablóðið rennur so ungt
og hugurin heilur horva má
til hann, sum eg unti frá fyrst eg hann sá
- tað fellur so tungt at vita við sær:
nú fer hann frá mær.
Hví gjørdi tú tað,
hví hevur tú sagt eini aðrari “ja”,
hví hevur tú so mítt hop burturspilt,
hví lætstú meg fáa í hjartað so illt,
hví lætstú tann tungasta meinin meg ná’
sum nøkur kann fá’.
Eg eri so ring,
eg havi nú fingið tann meinasta sting,
í hjartað er flikað so blóðugt eitt sár,
at grøða tað aftur eingin formár,
tað bætnar ei aftur, nú er tað ov seint,
hví skarstú so meint?
-Tó far tú, far væl,
Gud signi fyri tær dagatal,
hann signi fyri tær allan veg,
ver góður við hana og gloym so meg,
eg syrgi meg til deyða av ekka so móð,
eg var tær ov góð.
Keldur[rætta]
- Faroeartstamps. Vitjað tann 8. mars 2011.


text:
24. juli 2017Nr. 114
Kunngerð um broyting í kunngerð um at skipa fiskiskapin eftir norðhavssild við fiskiførum undir føroyskum flaggi í 2017
(Hækkaðar kvotur, uppboðssøla og vinnuligar royndir)
§ 1
Í kunngerð nr. 146 frá 22. desember 2016 um at skipa fiskiskapin eftir norðhavssild við fiskiførum undir føroyskum flaggi í 2017 verða gjørdar hesar broytingar:
1. § 2 verður orðað soleiðis:
“§ 2. Føroyska kvotan av norðhavssild í 2017 er 125.597 tons.”
2. Aftan á § 2 verður sett:
“§ 2 a. Av kvotuni, sambært § 2, verða 53.097 tons sett av til fiskifør undir føroyskum flaggi at fiska. Fiskiskapurin kann fara fram í føroyskum sjógvi, íslendskum sjógvi, ES sjógvi og í NEAFC skipanarøkinum. Fiskiskapurin í ES sjógvi er avmarkaður til í mesta lagi 6.000 tons.”
3. Í § 3 og í § 4, stk. 1 verður “sambært § 2” broytt til: “sambært § 2 a”.
4. Í § 3 verður “9.320 tons” broytt til: “49.486 tons”.
5. Í § 4, stk. 1 verður “680 tons” broytt til: “3.611 tons”.
6. Í § 4, stk. 2 verður “68 tons” broytt til: “361 tons”.
7. Aftan á § 4 verður sett:
“§ 4 a. Av kvotuni, sambært § 2, verður rætturin at veiða 53.000 tons av norðhavssild seldur á uppboði eftir ásetingunum í § 1 í løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017. Fiskiskapurin eftir hesi kvotu kann fara fram í føroyskum sjógvi, íslendskum sjógvi og í NEAFC skipanarøkinum.
§ 4 b. Av kvotuni, sambært § 2, verða 6.000 tons sett av til vinnuligar sildaroyndir og verkætlanir á føroysku landleiðunum, sambært § 5 a. Kvotan verður latin skipum sum felagskvota.
§ 4 c. Av kvotuni, sambært § 2, verða 1.000 tons sett av til at nýta sum hjáveiða í fiskiskapi hjá føroyskum skipum eftir uppsjóvarfiski í føroyskum sjógvi.
§ 4 d. Eru líkindi fyri, at felagskvotan, sambært § 4, ikki verður fullnýtt, kann landsstýrismaðurin hækka ella taka burtur ásetta hámarkið, ella loyva fiskiførum við loyvi sambært § 4 at fiska av hesum kvotum.
Stk. 2. Er kvota, sambært § 4 b, ikki latin, ella líkindi eru fyri, at kvotan, sambært § 4 c, ikki verður fiskað, kann landsstýrismaðurin loyva fiskiførum við loyvi sambært §§ 3 og 4 at fiska av hesum kvotum. Kvoturnar verða latnar fiskiførum í sama lutfalli og skipan og á somu leiðum sum í §§ 3 og 4.
Stk. 3. Við almennari fráboðan skal landsstýrismaðurin í góðari tíð, og í seinasta lagi 10 dagar áðrenn, boða frá avgerð um broytingar sambært stk. 1.”
8. Aftan á § 5 verður sett:
“Vinnuligar fiskiveiðiroyndir
§ 5 a. Fiskimálaráðið kann eftir umsókn lata føroyskum fiskifari við veiðiloyvi lut í kvotu, ið er sett av til vinnuligar fiskiveiðiroyndir sambært § 4 b.
Stk. 2. Umsóknin skal vera Fiskimálaráðnum í hendi fyri 16. august 2017, kl. 12.00. Umsóknin skal lýsa endamál, tíðarætlan og kostnaðarætlan fyri royndunum, umframt upplýsingar um fiskifar, reiðskap, útgerð og leiðir.
Stk. 3. Fiskimálaráðið sendir umsóknir, ið lúka formligu krøvini í stk. 2, til Havstovuna ella onnur serkøn innan økið, sum lata Fiskimálaráðnum ummæli.
Stk. 4. Í viðgerðini og ummælum av umsóknum skal dentur serliga leggjast á menningarvirði og nýskapanarvirði í royndunum, umframt virðisøking av veiðuni.”
9. Aftan á § 6 verður sett:
“Fiskiskapur í íslendskum sjógvi og ES sjógvi
§ 6 a. Tá fiskað verður í íslendskum sjógvi, skal skiparin, sambært § 26, stk. 2 í løgtingslógini, halda seg til tær reglur, sum galda fyri fiskiskap eftir norðhavssild fyri skip undir føroyskum flaggi í íslendskum sjógvi.
Stk. 2. Tá fiskað verður í ES sjógvi, skal skiparin, sambært § 26, stk. 2 í løgtingslógini, halda seg til tær reglur, sum galda fyri fiskiskap eftir norðhavssild fyri skip undir føroyskum flaggi í ES sjógvi.”
10. § 26 verður orðað soleiðis:
“§ 26. Fiskifør, sum fiska sambært hesi kunngerð, skulu senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Tá farið verður í íslendskan sjógv, ES sjógv ella NEAFC skipanarøkið, skal fráboðanin sendast, í fyrsta lagi 6 tímar og í seinasta lagi 2 tímar, áðrenn skipið kemur inn í íslendskan sjógv, ES sjógv ella í NEAFC skipanarøkið.
2) Skipið skal, hvønn fyrrapart áðrenn kl. 12 føroyska tíð, boða frá veiðu fyri undanfarna samdøgur. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Tá farið verður úr íslendskum sjógvi, ES sjógvi ella NEAFC skipanarøkinum, skal fráboðanin sendast, í fyrsta lagi 6 tímar og í seinasta lagi 2 tímar, áðrenn skipið fer úr íslendskum sjógvi, ES sjógvi ella NEAFC skipanarøkinum.”
11. Í § 27, stk. 3 verður “§ 10” broytt til: “§ 5”.
12. Skjal 1 í kunngerð nr. 146 frá 22. desember 2016 um at skipa fiskiskapin eftir norðhavssild við fiskiførum undir føroyskum flaggi í 2017 verður orðað sum ásett í skjali 1.
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 24. juli 2017
Aksel V. Johannesen (sign.)
løgmaður
/ Rógvi Reinert (sign.)
Skjal 1
“Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna, www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í íslendskan sjógv, ES sjógv ella NEAFC skipanarøkið.
Fráboðanin skal hava fylgjandi tekst:
2) CAT - Veiðifráboðan hvønn dag. Tá fiskað verður, skal fráboðan sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 6 tímar og í seinasta lagi 2 tímar, áðrenn skipið fer úr íslendskum sjógvi, ES sjógvi ella NEAFC skipanarøkinum.
Fráboðanin skal hava fylgjandi tekst:
“


text:
- Tíðindi, mentan og ítróttur
Andstøðuuppskot viðgjørd í løgtinginum í dag
Uppskot hjá andstøðuni verða viðgjørd á tingfundinum í dag.
Løgtingið fer at viðgera uppskotið hjá Miðflokkinum um at broyta kommunustýrislógina soleiðis, at borgarstjórar eisini kunnu sita í løgtinginum samstundis.
Sambært uppskotinum skal tað ikki vera ein meiriluti í einum kommunustýri, sum skal gera av, um ein borgarstjóri í fullum starvi kann røkja annað fólkavalt starv.
Uppskotið hjá Fólkaflokkinum um at sleppa vinnuni undan kringvarpsgjaldi er eisini á skránni í dag.
Tunlar í Norðoyggjum
Og tingið skal viðgera uppskotið hjá tingfólkum úr Sambandsflokkinum, Fólkaflokkinum og Miðflokkinum um tunlarnar norður um Fjall í Norðoyggjum.
Uppskotið er, at P/f Norðoyatunnilin fær rætt til at fyrireika og forprokjektera vega- og tunnilsgerð millum Klaksvík og Árnafjørð og millum Árnafjørð og Norðtoftir.
Atkvøtt verður um tvey mál.
Annað er uppskotið hjá Kristinu Háfoss, landsstýriskvinnu, um at seta í gildi fyri Føroyar ávísar broytingar í lógini um Fíggjarligt støðufesti. Tað uppskotið verður samtykt, tí øll í Fíggjarnevndini taka undir við tí.
Uppskotið hjá Fólkaflokkinum um at geva kommununum loyvi til hækka botnfrádráttin verður væntandi felt, tí meirilutin í Fíggjarnevndini, umboðini hjá samgonguni og Kristin Michelsen, mæla frá at samtykkja uppskotið.
Svarar um ST
Og Poul Michelsen, landsstýrismaður, svarar skrivligum fyrispurningi frá Jógvani á Lakjuni, løgtingsmanni, um ST.
Jógvan á Lakjuni spyr millum annað, hví stovnar hjá ST varpa so nógv ljós á fosturtøkuspurningin í Føroyum.
Hann spyr eisini, hvat endamálið er við hoyringunum, sum Føroyar eru til hjá ST-stovnum, og um tað er eitt krav, at vit skulu til hesar hoyringar.
Tingfundurin í dag er klokkan ellivu.


text:
Árskort fáast til keyps
Fyrsti heimadysturin í Betri Deildini verður leygardagin, og nú fáast árskortini til keyps. Árskortið er eisini lutaseðil um ferð fyri tvey við Atlantic Airways. Eisini ber til at melda til CLUB 1000.
Árskortið kostar kr. 800, og tú sparir næstan 25%. Til seinasta heimadystin verður drigið ímillum øll seld árskort, og vinnarin fær eina ferð fyri tvey á rutunetinum hjá Atlantic Airways.
Eisini ber nú til at gerast limur í CLUB 1000, ið sjálvsagt kostar 1000 krónur. Limir í CLUB 1000 fáa navn sítt á talvuna í húsinum og til hvønn heimadyst verður kaffi og kaka. Áðrenn dystin verður eisini stutt framløga frá venjaranum.
Fyri CLUB 1000 verður eisini gjørt okkurt serstakt burturúr nøkrum av dystunum, við onkrum góðum ábiti.
Árskort og limaskapur í CLUB 1000 fáast hjá John Weihe (tel. 580632) til heimadystirnar hjá 07 Vestur, ella umvegis e-post á bokhald@07vestur.fo.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Fyrsta kappingin í Grand Prix er á Norðoyastevnu, man kann siga at summar-kappingarnar byrja við Føroya Bjór renningini á Norðoyastevnu. Eg havi vant ógvuliga miðsvíst í ár, og er formurin hjá mær bara heilt góður. Eg mangli tó rættuliga at fáa ferð í beinini, tað vænti eg fer at koma í leypi av summarinum.
Føroya Bjór renningin er 5 km, og ætli eg mær at royna at koma undir 18 min. hetta meti eg skuldi verið gjørligt. Seinasta ár rann eg bert á Ólavusøku, sum eisini er 5 km. tá kom eg í mál sum nr. 16 við tíðini 18:45.
Í ár ætli eg mær at royna at luttaka í øllum Grand Prix kappingunum.


text:
Baraldur
Baraldur (frøðiheiti Juniperus communis) hevur verið nógv vanligari í Føroyum fyrr. Plantusáðkanningar vísa, at baraldur var í stórari afturgongd fyri landnám, helst orsakað av veðurlagsbroytingum, og tá ið fólk búsettust her, minkaði hann uppaftur meira. Tað, sum eftir er av baraldi, hevur verið rímiliga støðugt. Mett verður ikki, at seyður ger stórvegis skaða á barald. Útbreiðslan av vanligum baraldi er pólkringin bæði norðan fyri og sunnan fyri okkum. Baraldur er á reyðlista í Føroyum. Fyrsta skráseting av plantuni, ið er til skjals á Føroya Náttúrugripasavni, er frá 1920, og varð hon tá funnin á Kirkjubøreyni. Onnur skráseting er frá 1924 úr Svínoy. Lítið er til av baraldi á teimum fáu økjunum, har vit finna hann, oftast bert einstakar til heilt fáar plantur á hvørjum plássi. Størsta skipanin er at finna í Svínoy. Oftast er plantan at finna uppi á stórum klettum í hamrum undantikið í Svínoy og á Kirkjubøreyni, har hon veksur í vátlendi.